text:
News
ORANJESTAD, Aruba – 13 di maart, 2018: Lotto, e loteria di Aruba a entrega un tremendo suma como premio di Lotto Di Dia na Harold. El a gana Afl. 91.000,- riba diahuebs 8 di maart. E la gana cu numbernan “Loco” 02-05-16-17-29 cu e la cumpra na Paradera Lottery.
ORANJESTAD, Aruba – 7 di maart, 2018: Riba 5 di maart Brian a gana 13.750 florin cu Zodiac Merdia. Pa su mañan ya caba e la presenta na Oficina di Lotto, na Paardenbaaistraat 10, pa asina reclama su bunita premio.
ORANJESTAD, Aruba – 9 di februari, 2018: Riba diahuebs, dia 8 di februari, e Lotto Di Dia a rolldown y ya pa su majan tur dos ganado a presenta na oficina principal di Lotto pa buska nan premio. Asina mes, e la wordo gana entre 2 persona y ambos a gana Afl. 75.000,- E numbernan ganado ta 02-12-18-22-24. Noraima a cumpra diferente ticket “Loco” na Tonito’s Lottery y Oscar M.V. a cumpra esunnan di dje na Driemaster Lottery.
ORANJESTAD, Aruba – 2 di maart, 2018: E sorteonan di e weganan di Lotto, cu ta hunga den e oranan di merdia, ta duna mas chens pa gana y e hungadonan cu gana por pasa cobra nan premio mesun atardi ainda, si ta desea.
Oranjestad, Aruba – 1 di februari, 2018: Cumprando ticket cu numbernan vast Jamil T. y Victor C.F. a gana e Mini Mega cu su Mega Plus di diabierna, 26 di januari, 2018. E jackpot a yega e suma miyonario di 2.6 miyon florin y esaki a wordo gesplit entre nan dos. Cada un a hiba 1.3 miyon florin banco.
ORANJESTAD, Aruba – 1 di maart, 2018: Humphrey a keda masha contento cu el a gana e bunita suma di 25 mil florin cu e sorteo di Zodiac, e wega di 4 cifra mas un signo zodiaco. E la inverti solamente 1 florin na e combinacion di number 6622 cu signo Piscis na GG Lottery Rei Hing. Lotto ta felicite cu e premio y ta spera e haci bon uzo di dje.
ORANJESTAD, Aruba - 24 di januari, 2018: Lotto ta anuncia cu mañan, 25 di januari, nos oficina situa na Oranjestad y San Nicolaas lo ta sera. No tin sorteo di Lotto ni merdia, ni anochi. Ta bon pa nos clientenan tene bon cuenta cu esaki. Tur sorteo ta sigui normal riba diabierna, 26 di januari, 2018.
Oranjestad, Aruba – 28 di februari, 2018: Riba 23 di februari Zodiac a conoce un ganado, di Afl. 12.500,-, cu a cumpra su numbernan di suerte na GG Lottery Rei Hing. Ta trata aki di Sheila cu a cumpra number 3210 cu signo Gemini. E la inverti solamente 50 cent den e numbernan aki y awe e ta un feliz ganadora di un bunita premio di Zodiac.
ORANJESTAD, Aruba – 18 di januari, 2018: Riba diamars 9 di januari e sorteo di Mini Mega a conose 3 ganado di e segundo premio. Cada un a gana Afl. 10.394,- Ta trata aki di Luisito D. cu a cumpra su ticket na Lucky Numbers Sasaki, Martin J. cu a cumpra na Lucky Angel y Sunilkumar M. a cumpra su ticket na Tele-Uno.
ORANJESTAD, Aruba – 27 di februari, 2018: Hildomar tin 20 mil florin riba su cuenta, cual e no tawatin algun dia pasa. E la gana e suma aki cu sorteo di Catochi di diabierna siman pasa. Su numbernan di suerte ta 2057 y e la cumpra nan na Lucky Numbers.
ORANJESTAD, Aruba – 12 di januari, 2018: Ayera, 11 di januari, Lotto Di Dia a yega su jackpot maximo di 150.000 florin y e la wordo gana entre 57 persona. Riba potret por mira cu ya caba algun ganado a pasa busca nan premio di Afl. 2.631,- awe. Lotto sigur ta felicita cada un di e ganadonan aki. Lotto Di Dia a wordo gana cu Match 4 cu numbernan: 03-14-22-29-30, na e siguiente rebendedonan:


c: text/html

text:
News
ORANJESTAD, Aruba – 11 di januari, 2018: Riba 9 di januari a parti e tremendo premio di 105.000 florin na Hendrikus R. cu e la gana dialuna dia 8 di januari, 2018. E la cumpra e numbernan 1212 cu All Symbols y asina el a gana. Hendrikus a cumpra e numbernan di suerte na Yu Xia Food Center.
ORANJESTAD, Aruba – 11 di januari, 2018: E sorteo di e weganan di 4 cifra, cu ta tuma luga live na Telearuba, den e oranan di merdia y anochi, ta permiti cu hopi mas hungado por tin mas chens pa gana. Durante e sorteo di Zodiac di Merdia di dialuna ultimo, un di e fiel hungadonan di Lotto, cu a dicidi di cumpra su numbernan pa sorteo di merdia y a gana 12.500 florin.
ORANJESTAD, Aruba – 19 december, 2017: Lotto kier haci abo un miyonario e siman prome cu Pasco. Mañan e jackpot di Mini Mega & Mega Plus ta na UN MIYON florin y abo por gana e suma aki cu solamente 7 florin pa ticket.
ORANJESTAD, Aruba – 11 di januari, 2018: Un di e caracteristicanan mas gusta di Lotto di Dia ta cu e jackpot no ta surpasa 150 mil florin. Pues, ora cu e yega e suma aki, Lotto ta aplica e asina yama “rolldown” unda un, of mas, hende mester gana e jackpot. E premio tin cu bay!
ORANJESTAD, Aruba – diamars, 12 di december, 2017: Lucia Angela, un empleada hopi stima di Lotto, a celebra su di 30 aniversario comienso di luna, hasiendo e asina e empleado cu mas aña na e compania. Pa sea preceis e la drenta den servicio riba 1 di december na 1987. Riba e potret por nota cu e celebracion a tuma luga na oficina di Lotto hunto cu su coleganan, cual tawata uno di dushi ambiente. Lucia di su banda a duna un hopi bunita speech recordando asina su 30 aña di servicio.
ORANJESTAD, Aruba – 8 di januari, 2018: Lotto a cuminsa cu e campaña di Bashi Bonus riba 1 di December y e la termina riba 31 di december. Awe a saca e number di e ganado absoluto durante e sorteo di merdia di Lotto. E weganan participante tawata Mini Mega, Mega Plus y Lotto 5. Ticketnan mester tawatin 2 combinacion di number riba un solo ticket y ticketnan no-ganado so por a participa. Manera semper, mester a scirbi nomber, fam, adres y number di telefon riba cada ticket y deposita esakinan serca un rebendedo.
ORANJESTAD, Aruba – 12 di december, 2017: E "jackpot" di Mini Mega a keda aden un biaha mas riba diabierna y Lotto, E loteria di Aruba ta cla pa haci un hungado hopi feliz cu 850 mil florin awe 12 di December, net prome cu dianan di fiesta! Cu un jackpot cu a acumula te na e bunita suma di 600 mil florin, Lotto a aumenta e Mega Plus cu 250 mil florin extra y pa solamente 2 florin mas.
Oranjestad, Aruba – 29 di december, 2017: Geremita K. a gana e di dos premio di Mini Mega riba diabierna 22 di december. E la gana e bunita suma di Afl. 12.934,- cumprando su ticket di Mini Mega di 5 florin. Geremita ta conta cu e numbernan cu e la cumpra ta 02-06-14-18 cu Mega Ball 15. E ticket di suerte a wordo cumpra na Quick Luck Lottery na Noord.
ORANJESTAD, Aruba- 8 di december, 2017: Sinterklaas a laga e 100 mil florin extra di diaranson cu a pasa den e pot di majan. E premio di Lotto 5 pa majan anochi, diasabra 9 di december, ta na 750 mil florin y cu compra di bo ticketnan di Afl. 4,- bo ta den wega pa participa y gana. Pa hunga Lotto 5 ta masha facil. Scoge bo cinco numbernan entre 1 y 35 of pidi bo rebendedo pa ticket “Loco”. Tambe bo por kies pa keda den wega cu e próximo sorteonan di Lotto 5 cu Multi Draw. Bo numbernan di suerte ta keda den wega te cu 10 sorteo venidero cu Milti Draw. Pa opcion di Combo, puntra bo rebendedo pa mas informacion.
Oranjestad, Aruba – 27 di december, 2017: Leonell G. a cumpra diferente numbernan pa cu e wega Big 4 Merdia, riba diasabra 23 di december ultimo. Y cu su suerte su numbernan a sali tambe, esta 9968. E la cumpra su numbernan na Lucky Trailer na Santa Cruz. E ta hiba e grandioso premio di 100 mil florin banco y di e manera aki lo pasa un tremendo fin di anja 2017 y habri 2018 sumamente prospero.
ORANJESTAD, Aruba – 6 di december, 2017: Riba diaranson 29 di november jackpot di Lotto 5 tawata na 625 mil florin y door cu e la keda aden e la subi pa 650 mil florin pa 2 di december. Mirando cu dia di Sinterklaas tawata serca e la dicidi pa pone no 25 mil, ni 50 mil, ni 75 mil, sino e balente suma di 100 mil florin EXTRA, riba e jackpot di awe, 6 di december, cu ta bira e grand total di Afl. 750.000,-.

robotstxt: allowed

filter: keep


text:
BONEIRU.
ULTIMO ORA
Santana di auto horta deskubri den kunuku den besindario di bario mexico.
Awe tardi algun persona y polis a deskubri un santana di auto den un kunuku parti noord di bario di mexico
A deskubri sigur 2 tercel ku a wordu horta ultimamente, lamentablemente ya nan a wordu mal pluma.
Tambe a hanja kadaver di un otro auto mas na e sitio.
Polis nan sa den ki direkshon nan mester buska e sospechoso nan kaba segun nos fuente nan.
A hanja e tercel blou B-5120 ku a keda horta ayera tambe y ya nan a pluma esaki bai ku hasta e motor.
Investigashon ta den full swing.
Pueblo ta sklama pa detenshon kuminsa kai pa kaba.
FUENTE: AIMED AYUBI.
NOTISIA KU BO POR KONFIA.


text:
Thursday, December 31, 2009
ULTIMO ROSEA
Antes na Aruba, nos bieuwnan tabata bisa na e final di un aña; cu e aña bieuw ta halando su ultimo rosea. Claro cu esey ta unicamente un manera di papia den comparacion. Sinembargo e comparacion ey ta ilustra e bida di cada uno di nos sernan humano, y asta di animalnan. (Compara Eklesiastes 3:18-22). Pero no tuma e scritura ey como un splicacion final di e tema aki; pasobra e diferencia entre hende y animal ta incomparabel. Pero laga cada uno di nos sea sigur cu mescos cu nos tabatin nos prome rosea den e mundo aki na e momento cu nos a nace; mescos cada uno di nos lo tin nos ultimo rosea na ora di nos morto.
Uno di e casonan mas interesante y importante, ta tocante nos Señor Jesus den Su encarnacion. Aunke cu El a existi for di eternidad, sinembargo ora cu El a bini na mundo den un curpa humano, E tabatin Su prome rosea. Y mescos cu nos, E tambe mester a hala y exhala rosea pa duna bida na e curpa. Y na, of ariba e crus El a hala Su ultimo rosea. Tur cuater Evangelio ta menciona esaki di un of otro manera. (Lesa Mateo 27:50 y Marco 15:37 y Lucas 23:46, y Juan 19:30). E prome persona cu a wordo mata pa motibo di Su fe den Señor Jesus tabata Esteban cu tabata un homber yen di fe y di e Spirito Santo. (Echunan 6:5)
Pero a socede cu un grupo religioso Judiu cu ta yama nan mes e snoa di libertad, motiva pa fanatismo, a traha un complot, y a acusa Esteban di blasfemia, y a logra pa kita su bida na un manera cruel. (Lesa Echunan capitulonan 6 y 7) Ora cu e tabata muriendo, e tabata haci oracion, y el a bisa: Señor Jesus ricibi mi spirito! Y pidiendo na Señor pa E pordona e pica di esunnan cu a mat’e, el a muri.
E palabra original cu a wordo traduci pa "muri" aki, realmente ta cu el a bai soño. Segun Scritura, e Resureccion no a tuma lugar ainda. Esunnan cu ta di Cristo, lo resucita ora cu E bolbe pa tuma Su Iglesia cu ta consisti di tur cu a muri den Cristo. Tempo cu Apostel Pablo tabata na bida ainda; tabatin algun profesante cu a desvia for di e berdad, y tabata siña cu e Resureccion a tuma lugar caba. Y sorto di siñansa asina ta trastorna fe di keredornan manera a socede e tempo caba. (Lesa 2 Timoteo 2:14-19) Na cua parti di mundo cu e por ta; un persona cu e repenti di su picanan, y a obedece e Evangelio; na ora di su morto cu e lo hala su ultimo rosea; e persona aki ta muri den Señor. Esey ke keen cu e ta na encargo di Señor. Sabiendo esaki cada uno di nos cu ta kere e Evangelio tin e siguridad di resureccion cual lo tuma lugar ora cu Cristo bolbe pa tuma nos cerca djE pa semper. (Lesa 1 Tes. 4:13-18)
Si encaso algun di boso cu ta lesa e mensahe corto aki, tin algun pregunta, sea asina bon pa scirbi nos na e direccion cu ta compaña e mensahe aki. Mientrastanto sea sigur cu nos ultimo rosea den e mundo aki, no ta nifica e final, pero solamente un periodo corto prome cu nos glorificacion uni ora cu nos Señor bolbe den Gloria.
Nos lo sigui cu e tema aki..... y un Felis Aña Nobo di parti di nos dos - Bicento & Betty Henriquz
Uno di e casonan mas interesante y importante, ta tocante nos Señor Jesus den Su encarnacion. Aunke cu El a existi for di eternidad, sinembargo ora cu El a bini na mundo den un curpa humano, E tabatin Su prome rosea. Y mescos cu nos, E tambe mester a hala y exhala rosea pa duna bida na e curpa. Y na, of ariba e crus El a hala Su ultimo rosea. Tur cuater Evangelio ta menciona esaki di un of otro manera. (Lesa Mateo 27:50 y Marco 15:37 y Lucas 23:46, y Juan 19:30). E prome persona cu a wordo mata pa motibo di Su fe den Señor Jesus tabata Esteban cu tabata un homber yen di fe y di e Spirito Santo. (Echunan 6:5)
Pero a socede cu un grupo religioso Judiu cu ta yama nan mes e snoa di libertad, motiva pa fanatismo, a traha un complot, y a acusa Esteban di blasfemia, y a logra pa kita su bida na un manera cruel. (Lesa Echunan capitulonan 6 y 7) Ora cu e tabata muriendo, e tabata haci oracion, y el a bisa: Señor Jesus ricibi mi spirito! Y pidiendo na Señor pa E pordona e pica di esunnan cu a mat’e, el a muri.
E palabra original cu a wordo traduci pa "muri" aki, realmente ta cu el a bai soño. Segun Scritura, e Resureccion no a tuma lugar ainda. Esunnan cu ta di Cristo, lo resucita ora cu E bolbe pa tuma Su Iglesia cu ta consisti di tur cu a muri den Cristo. Tempo cu Apostel Pablo tabata na bida ainda; tabatin algun profesante cu a desvia for di e berdad, y tabata siña cu e Resureccion a tuma lugar caba. Y sorto di siñansa asina ta trastorna fe di keredornan manera a socede e tempo caba. (Lesa 2 Timoteo 2:14-19) Na cua parti di mundo cu e por ta; un persona cu e repenti di su picanan, y a obedece e Evangelio; na ora di su morto cu e lo hala su ultimo rosea; e persona aki ta muri den Señor. Esey ke keen cu e ta na encargo di Señor. Sabiendo esaki cada uno di nos cu ta kere e Evangelio tin e siguridad di resureccion cual lo tuma lugar ora cu Cristo bolbe pa tuma nos cerca djE pa semper. (Lesa 1 Tes. 4:13-18)
Si encaso algun di boso cu ta lesa e mensahe corto aki, tin algun pregunta, sea asina bon pa scirbi nos na e direccion cu ta compaña e mensahe aki. Mientrastanto sea sigur cu nos ultimo rosea den e mundo aki, no ta nifica e final, pero solamente un periodo corto prome cu nos glorificacion uni ora cu nos Señor bolbe den Gloria.
Nos lo sigui cu e tema aki..... y un Felis Aña Nobo di parti di nos dos - Bicento & Betty Henriquz
Posted by Bicento & Betty Henriquez at 2:39 PM No comments: Links to this post
Thursday, December 24, 2009
E Evangelio (continua)
Ola, bon tardi ariba Bispo di Pasco! Nos ta desea boso un bon anochi y tambe un felis dia mañan hunto cu famianan, cordando e berdadero motibo pakico Jesus a bini den e mundo aki. Lesa e siguiente (conclusion) mensahe tocante e Evangelio - E Bon Nobo - cu Awe a nace pa boso e Cristo cu lo salba Su puebel di nan picanan!
Durante e dianan aki cu mundo ta celebrando e Pasco di nacemento di Señor Jesus; e ta duna un apariencia falso cu ta henter mundo ta felis y contento cu e binimento na mundo di un Salbador. Pasobra segun Scritura, ta pa salba nos di nos picanan El a bini na mundo.
Durante e dianan aki cu mundo ta celebrando e Pasco di nacemento di Señor Jesus; e ta duna un apariencia falso cu ta henter mundo ta felis y contento cu e binimento na mundo di un Salbador. Pasobra segun Scritura, ta pa salba nos di nos picanan El a bini na mundo.
Ariba e mes un anochi cu Señor a nace for di e birgen Maria, un angel di Señor a presenta na algun wardadornan di carne, cu tabata den e bisindario di Bethlehem, teniendo warda ariba nan taonan, y a bisa nan: "No tene miedo; pasobra mira, mi ta trece bon nobo di gran goso pa boso, cu lo ta pa henter e puebel; pasobra awe den e ciudad di David a nace un Salbador pa boso cu ta Cristo e Señor." (Lesa Lucas 2:8-14).
Pues aki ta ser anuncia bon cla, cu e motibo di ta sumamente contento ta cu un Salbador a bini na mundo. Nos ta lesa den un otro lugar unda un Angel di Señor a aparece na Jose, e esposo di Maria den un soño y a bis’e; cu su esposa Maria lo duna lus na un yiu homber y pa e dun’E e nomber Jesus, pasobra E lo salba Su puebel di nan picanan. (Lesa Mateo 1:18-21). Siendo cu ta pa libra y salba nos for di nos picanan E Tata a manda Su yiu den mundo, y siendo cu esey a costa Su morto ariba un crus; ta nifica cu si nos ta celebra e nacemento sin cu nos ta repenti di nos picanan, y acepta Jesus como nos unico Salbador; ta unicamente un burla di ignorancia.
E Apostel Pablo ta duna su testimonio personal bisando: Esaki ta un palabra fiel cu ta merece pa wordo acepta completamente, cu Cristo Jesus a bin na mundo pa salba pecadornan, di cualnan ami ta esun peor. (Lesa 1 Timoteo 1:15,16 den varios traduccionnan). E mes Apostel aki ta bisa lo siguiente: "No tene berguensa pa duna testimonio tocante di nos Señor, of tin berguensa di ami Su prisonero. Pero uni cu mi den sufrimento pa e Evangelio, door di e poder di Dios, Kende a salba nos y a yama nos na un bida santo, no pa motibo di nada cu nos a haci, ma pa motibo di Su propio proposito y gracia. E gracia aki tabata duna na nos den Cristo Jesus prome cu e cuminsamento di tempo, pero awor esey a wordo revela door di e aparicion di nos Salbador Cristo Jesus, Kende a destrui morto, y a trece bida y immortalidad na lus pa medio di e Evangelo." (2 Tim 1:8-11 - NIV).
Amigonan di tur edad, cu ta lesa e articulo aki; tur e spiertamentonan, y hopi mas cu ta para den Beibel; ta pa cada uno di nos examina nos mes si nos ta den e fe cu e Evangelio ta presenta bes tras bes den varios lugar den Beibel. E Apostel Juan ta bisa nos lo siguiente: Esaki ta e manera cu Dios a mustra Su amor na nos: El a manda Su unico Yiu den e mundo, pa nos por biba mediante E. Esaki ta amor: No cu ta nos a stima Dios, pero cu ta E a stima nos, y a manda Su Yiu como un sacrificio reconciliatorio pa nos picanan. (1 Juan 4:9-10)
Nos ta conclui awe cu e porcion di Scritura aki: "Pasobra tempu cu nos tabata sin forsa , na e tempo apropia, Cristo a muri pa e impionan. Pasobra masha poco un hende lo muri pa un hende husto, aunke cu kisas pa un bon hende un hende lo risca muri. Ma Dios ta demostra Su mes amor pa nos den esaki: mientras cu nos tabata pecadornan ainda, Cristo a muri pa nos. (Lesa Romanonan 5:6-11)
"PA UN PASCO BERDADERAMENTE FELIS, OBEDECE E BON NOBO CU TA WORDO YAMA E EVANGELIO DI DIOS Y DI CRISTO, den berdadero repentimento di curason.
Posted by Bicento & Betty Henriquez at 3:34 PM No comments: Links to this post
Sunday, December 20, 2009
E EVANGELIO
Sinta y bebe un copi di cofi cu mi, y lesa e mensahe cortico tocante E Evangelio - especialmente cu ta tocante e Bon Nobo aki e binimento di nos Señor den carne a tuma lugar: e ta pa nos.
E mensahe pa awe ta tocante di e Evangelio cu nos por haya varios bes menciona den Scritura enfaticamente como: "E EVANGELIO". es
For di chikito nos a tende e palabra ey den e tres islanan di Aruba, Bonaire y Curaçao. Pero masha poco of nunca nos a tende, of a wordo siña, cu e palabra "Evangelio" ta nifica "BON NOTICIA," of "BON NOBO".
Segun Scritura, e bon noticia aki ta pa wordo proclama den henter mundo, na tur ser humano. Docter Lucas ta scirbi lo siguiente: "E ora El a habri nan mente, pa nan por a comprende e Scrituranan. El a bisa nan, Esaki ta loke ta scirbi": "E Cristo lo sufri, y lanta for di morto na di tres dia; y repentimento y pordon di picanan lo ta predica den Su nomber na tur nacion, cuminsando na Jerusalem." (Lesa Lucas 24:44-48)
Segun Scritura, e bon noticia aki ta pa wordo proclama den henter mundo, na tur ser humano. Docter Lucas ta scirbi lo siguiente: "E ora El a habri nan mente, pa nan por a comprende e Scrituranan. El a bisa nan, Esaki ta loke ta scirbi": "E Cristo lo sufri, y lanta for di morto na di tres dia; y repentimento y pordon di picanan lo ta predica den Su nomber na tur nacion, cuminsando na Jerusalem." (Lesa Lucas 24:44-48)
Amigo y amiganan di tur edad, awe mas cu dos mil añanan despues cu nos Señor a bolbe cerca e Tata cu a mand’E; e bon noticia aki ta bini cerca bo den Su nomber. E bon noticia ta: cu pordon di tur nos picanan ta ofreci na nos, si nos repenti y kere den Señor Jesus. E spiertamento di Scritura ta, cu sin repentimento no tin pordon. Nos por bisa anto, cu proclamacion di Evangelio y repentimento ta inseparabel. Prome cu e bon noticia tabatin solamente mal noticia pa henter mundo. E mal noticia tabata cu humanidad completo ta bou condenacion di e rabia husto di Dios. Y cu no tin ni sikiera un persona husto, y cu no tin un persona cu ta comprende y cu ta busca Dios. Tur hende a bira lomba pa Dios, y conhuntamente a bira inutil. Hende su garganta ta manera un graf habri, cu lenganan cu ta practica maldad, y ta yen di maldicion y amargura. Pianan cu ta lihe pa haci maldad, y cu no conoce temor di Dios," (Lesa Romanonan 3:9-18)
Pero awe den e Evangelio cu ta nifica: "Bon Noticia:, nos tin e declaracion tocante un hustificacion cu ta bini for di Dios Su mes. Y e hustificacion aki ta bini pa medio di fe den Jesus, e Cristo, na cada hende cu kere. No tin diferencia si ta un Judiu of hende di cualke otro nacion; pasobra nos tur a peca y a faya pa cu Dios. Pero awor nos por wordo hustifica gratuitamente dor di Su gracia, pa medio di e redencion cu a bini dor di Cristo Jesus. (Lesa Rom. 3: 21-26). Redencion ta nifica den Scritura, cu un otro persona a paga pa e castigo cu nos a merece. Y e otro persona aki ta nos Señor y Salbador Jesus. Nos debe tabata manera ya nos por a lesa. Un falta total di husticia y di reverencia pa Dios, y tambe entre nos mes un cu otro. Pero den Cristo nos ta wordo declara husto dor di e Tata Su mes. No solamente tin pordon completo pa cada persona cu repenti di su picanan, y pone su fe den e Yiu di Dios; ma ademas nos ta ricibi tur e bendicionnan celestial cu ta scirbi den resto di Scritura. (Lesa sin falta Efesionan 1:1-14 y Efesionan 2:1-22).
Pero awe den e Evangelio cu ta nifica: "Bon Noticia:, nos tin e declaracion tocante un hustificacion cu ta bini for di Dios Su mes. Y e hustificacion aki ta bini pa medio di fe den Jesus, e Cristo, na cada hende cu kere. No tin diferencia si ta un Judiu of hende di cualke otro nacion; pasobra nos tur a peca y a faya pa cu Dios. Pero awor nos por wordo hustifica gratuitamente dor di Su gracia, pa medio di e redencion cu a bini dor di Cristo Jesus. (Lesa Rom. 3: 21-26). Redencion ta nifica den Scritura, cu un otro persona a paga pa e castigo cu nos a merece. Y e otro persona aki ta nos Señor y Salbador Jesus. Nos debe tabata manera ya nos por a lesa. Un falta total di husticia y di reverencia pa Dios, y tambe entre nos mes un cu otro. Pero den Cristo nos ta wordo declara husto dor di e Tata Su mes. No solamente tin pordon completo pa cada persona cu repenti di su picanan, y pone su fe den e Yiu di Dios; ma ademas nos ta ricibi tur e bendicionnan celestial cu ta scirbi den resto di Scritura. (Lesa sin falta Efesionan 1:1-14 y Efesionan 2:1-22).
Si bo ta di acuerdo cu e mensahe aki, anto sea liber pa pas’e na otronan cu bo conoce.
Posted by Bicento & Betty Henriquez at 8:06 AM No comments: Links to this post
Saturday, December 12, 2009
BON PASCO y FELIS AÑA
Nos oracion y deseo ardiente ta pa bo, amigo/a y fiel lesador di nos Blog, ta pa bo alegra bo mes tur ora den Señor, y cu bo lo no preocupa bo mes cu anshedad tocante nada; pero cu den tur circunstancia bo lo presenta pa medio di oracion y peticion. bo necesidadnan na Dios. Y cu e pas di Dios, cual ta surpasa tur comprendemento, lo proteha bo curason y bo mente den Cristo Jesus. Tanta awor den e ambiente di Pasco Di Nacemento, como cada dia den aña 2010. Pues UN FELIS PASCO Y UN FELIS AÑA!
Bicento & Betty Henriquez
Posted by Bicento & Betty Henriquez at 3:32 PM No comments: Links to this post
Tuesday, December 1, 2009
GRACIA Y BERDAD continua
Bon Bini na nos casita! Esaki ta e mesita chikito unda nos por come nos desayuna y nos co'i pasa boca atardi! E ta net enfrente di e parti di e cushina cu nos a mustra biaha pasa den nos blog. Otro biahe, si Señor permiti nos lo pone algun otro photo di nos lugar.
Religion ta igual cu un forma di ley cu ta proclama salbacion na e persona cu keda fiel y cumpli cu tur e reglanan di e religion. Nos tin un ehempel hopi cla den Scritura, tumando e Ley cu Dios Su mes a duna e Israelitanan via Moises. Siendo cu ta e Señor mes a duna e ley aki, anto e mester ta perfecto. Scritura ta presenta e Ley como santo y e mandamentonan como santo, y husto y bon. (Lesa Romanonan 7:7-13).
Pues den e mensahe cortico aki, nos no ta siña cu e Ley duna pa Moises ta malo. Y tampoco cu bon obranan ta malo. Ma e loke si nos ta proclama ta: CU NINGUN SER HUMANO lo wordo hustifica door di cumpli cu e Ley di Moises; y NINGUN SER HUMANO lo wordo hustifica pa medio di obranan siña pa religion. Esaki no ta nifica cu nos ta contra bon obranan, pasobra Scritura ta siña nos, cu nos a wordo salba pa haci bon obranan. Efesionan capitulo dos y e versiculonan 8-10, ta bisa nos lo siguiente: "Pasobra e ta pa medio di gracia boso a wordo salba, door di fe, y esaki no ta for di boso mes, e ta regalo di Dios, no door di obranan, asina cu ni un por gaba. Pasobra nos ta obra di Dios Su man, crea den Cristo Jesus pa haci bon obranan., cual Dios a prepara di padilanti pa nos haci." (Traduci for di NIV)
AWOR pa nos meditacion pa awe:
Den e prome mensahe tocante gracia y berdad, nos a trece padilanti den poco palabra, cu gracia ta den contraste cu e ley duna via Moises y tambe encontraste cu tur forma di Religion unda hende ta trata pa wordo hustifica mediante obranan relaciona cu religion. (Juan 1:14-17)
Den e prome mensahe tocante gracia y berdad, nos a trece padilanti den poco palabra, cu gracia ta den contraste cu e ley duna via Moises y tambe encontraste cu tur forma di Religion unda hende ta trata pa wordo hustifica mediante obranan relaciona cu religion. (Juan 1:14-17)
Religion ta igual cu un forma di ley cu ta proclama salbacion na e persona cu keda fiel y cumpli cu tur e reglanan di e religion. Nos tin un ehempel hopi cla den Scritura, tumando e Ley cu Dios Su mes a duna e Israelitanan via Moises. Siendo cu ta e Señor mes a duna e ley aki, anto e mester ta perfecto. Scritura ta presenta e Ley como santo y e mandamentonan como santo, y husto y bon. (Lesa Romanonan 7:7-13).
Pues den e mensahe cortico aki, nos no ta siña cu e Ley duna pa Moises ta malo. Y tampoco cu bon obranan ta malo. Ma e loke si nos ta proclama ta: CU NINGUN SER HUMANO lo wordo hustifica door di cumpli cu e Ley di Moises; y NINGUN SER HUMANO lo wordo hustifica pa medio di obranan siña pa religion. Esaki no ta nifica cu nos ta contra bon obranan, pasobra Scritura ta siña nos, cu nos a wordo salba pa haci bon obranan. Efesionan capitulo dos y e versiculonan 8-10, ta bisa nos lo siguiente: "Pasobra e ta pa medio di gracia boso a wordo salba, door di fe, y esaki no ta for di boso mes, e ta regalo di Dios, no door di obranan, asina cu ni un por gaba. Pasobra nos ta obra di Dios Su man, crea den Cristo Jesus pa haci bon obranan., cual Dios a prepara di padilanti pa nos haci." (Traduci for di NIV)
Hopi otro lugar den Beibel nos ta lesa tocante e gran salbacion aki cu ta absolutamente den Cristo so, y e bon obranan cu ta ser spera di cada uno cu ta kere di curason. Pues bon obranan ta fruta di salbacion; y no como un medio pa wordo salba. AdemasSeñor Jesus a siña hopi cla tocante di bon obranan, y e apostelnan tambe a splica y a siña esey. Ehempel: Mateo 6:1-8. Aki Señor Jesus siñando e multitud ta bisa: "tene cuidao pa bo no haci bo actonan di husticia dilanti hende pa sea mira pa nan. Si bo hasi asina, lo bo no tin recompensa for di bo Tata den cielo. P’esey ora cu bo ta duna na esnan den necesidad, no anuncia esey cu trompet, manera e hipocritanan ta haci den e snoanan, y ariba cayanan, pa nan sea honra door di hende. Ami ta bisa boso e berdad, ya nan a ricibi nan pago completo. Ma ora abo ta duna na esnan den necesidad, no laga bo man robes sabi loke bo man drechi ta haci, di manera cu bo dunamento ta den secreto. E ora bo Tata kende ta mira loke ta wordo haci den secreto lo recompensa bo."
Masha hopi mes nos Señor a siña nos tocante bon obranan, pero semper como fruta of resultado di salbacion cu ta pa medio di fe, y ta pa gracia. Pone atencion cu e ta bisa: Gracia y berdad a bini pa medio di JesuCristo. Gracia y Berdad ta bai hunto. Berdad ta inclui cu nos por ta sigur cu tur Dios Su promesanan ta sigur y ta Amen. P’esey ora cu un persona ta duda tocante loke nos Tata Celestial a siña pa medio di Su Yiu, y pa medio di e Apostelnan; nos ta haci Dios un gañador y Su Palabra no ta den nos. Den tur e poblacion di e mundo aki, tin e dosnan aki: esunnan cu ta kere e Evangelio, y esnan cu no ta kere.
Obedece awe y sea salba. Te otro biaha. Laga nos sabi si bo a lesa e mensahe cortico.
Posted by Bicento & Betty Henriquez at 9:26 AM No comments: Links to this post
Subscribe to: Posts (Atom)


text:
E TOREN DI VIGILANSIA (PA ESTUDIO) Novèmber 2014
E edishon akí tin e artíkulonan di estudio pa e periodo di 29 di desèmber 2014 pa 1 di febrüari 2015.
Kiko e Resurekshon di Hesus Ta Nifiká pa Nos?
Kuater motibu ku ta duna prueba konvinsente ku Hesus a resusitá. E echo ku nos ta kere ku Hesus ta bibu mester tin ki efekto riba nos?
Dikon Nos Mester Ta Santu?
Bo e yega di lesa e buki di Levítiko i hañ’é laf òf el a konfundí bo? E hoyanan spiritual ku tin den Levítiko por yuda bo pa ta santu den bo adorashon.
Nos Mester Ta Santu den Tur Nos Kondukta
Kiko obedesé e lei- i prinsipionan di Beibel, duna Yehova lo mihó i nutri nos mes ku kuminda spiritual sólido tin en komun?
Dios Ta Skohe un Pueblo
Dios ta aseptá tur hende ku ta ador’é sinseramente, sin importá ki religion nan ta?
“Awor Boso Ta e Pueblo di Dios”
Kon nos por bira, i keda, “e pueblo di Dios”?
Pregunta di Lektor
Kon ansiano i sirbidó ministerial ta ser nombrá? Ken ta e dos testigunan menshoná den Revelashon kapítulo 11?
FOR DI NOS ARCHIVO
Lus Ta Bria na Hapon
Vehíkulonan spesial ku nan a traha i yama “Jehú” a yuda promové e trabou di prediká e Reino na Hapon.


text: 24 Ora Hesus a bira bai i tabata sali for di tèmpel, su disipelnan a bini serka dje pa mustr’é e edifisionan di tèmpel.2 Anto el a bira bisa nan: “Boso ta mira tur e kosnan akí? Di bèrdat mi ta bisa boso: Ni ún piedra lo no keda riba otro; tur lo ser bashá abou.”3 Ora ku e tabata sintá riba Seru di Oleifi, e disipelnan a bini nan so serka dje i a puntr’é: “Bisa nos: Ki dia e kosnan akí lo sosodé, i kiko lo ta e señal di bo presensia i di konklushon di e era* akí?”4 I Hesus a kontestá nan: “Tene kuidou pa ningun hende no gaña boso,5 pasobra hopi lo bini den mi nòmber i bisa: ‘Ta mi ta Kristu,’ i nan lo gaña hopi hende.6 Boso lo tende di guera den vários lugá; mira pa boso no spanta. Pasobra e kosnan akí tin ku sosodé, ma ainda esei no ta e fin.7 Pasobra nashon lo lanta kontra nashon i reino kontra reino, i lo tin skarsedat di kuminda i temblor den un lugá tras di otro.8 Tur e kosnan akí ta kuminsamentu di kalamidat, manera doló di parto.9 Anto hende lo persiguí boso i mata boso, i tur nashon lo odia boso pa motibu di mi nòmber.10 Ademas, hopi hende lo trompeká,* i nan lo traishoná otro i odia otro.11 I lo lanta hopi profeta falsu, i nan lo gaña hopi hende;12 i pa motibu di oumento di maldat, amor di mayoria di hende lo fria.13 Ma esun ku perseverá te na fin ta esun ku lo ser salbá.14 I e bon notisia akí di e Reino lo ser prediká den henter e tera habitá, komo testimonio pa tur nashon, anto e fin lo yega.15 P’esei, ora boso mira e ‘kos repugnante’ ku ta kousa destrukshon, ku profeta Daniel a papia di dje, pará den un lugá santu (lektor, usa disernimentu pa komprondé esaki),16 e ora ei laga esnan ku ta na Hudea hui bai den seru.17 E hòmber ku ta riba dak* no mester baha abou pa saka e kosnan ku ta den su kas,18 i e hòmber ku ta den kunuku no mester bai kas bèk pa kue paña.19 Ai di e muhénan na estado i esnan ku tin yu na pechu den e dianan ei!20 Sigui pidi den orashon pa boso huida no tuma lugá den wenter ni riba dia di sabat,21 pasobra e tempu ei lo tin un tribulashon grandi manera no a yega di sosodé nunka, for di prinsipio di mundu te awor, i ku lo no sosodé nunka mas tampoko.22 De echo, a ménos ku Dios hasi e dianan ei kòrtiku, ningun hende* lo ser salbá, ma pa motibu di e skohínan, lo e hasi e dianan ei kòrtiku.23 Anto si un hende bisa boso: ‘Wak! Ata e Kristu akí,’ òf: ‘At’é ayá!’ no kere esei.24 Pasobra lo lanta Kristu falsu i profeta falsu, i nan lo hasi señal i milager grandi pa gaña asta e skohínan, si ta posibel.25 Kòrda! Mi a spièrta boso di antemano.26 P’esei, si hende bisa boso: ‘At’é den desierto!,’ no sali bai einan; ‘At’é den e kambernan mas paden!,’ no kere esei.27 Pasobra meskos ku werlek ta kòrta den ost i ta bria te den wèst, asina presensia di e Yu di hende lo ta.28 Kaminda e kadaver ta, einan e águilanan lo ta.29 Mesora despues di e tribulashon di e dianan ei, solo lo bira skur, luna lo no duna su lus, strea lo kai for di shelu i e podernan di shelu lo keda sagudí.30 Anto e señal di e Yu di hende lo aparesé den shelu, i tur e tribunan di tera lo bati nan pechu di tristesa, i nan lo mira e Yu di hende bini riba e nubianan di shelu ku poder i gran gloria.31 I lo e manda su angelnan ku un zonido duru di tròmpèt, i nan lo reuní su skohínan for di e kuater skinanan di mundu,* for di e punta di mas leu di shelu te na e otro punta di mas leu.32 Awor bon, tuma por ehèmpel e palu di figu: Asina ku su taki nobo sprùit i saka blachi, boso sa ku zomer ta serka.33 Asina tambe, ora boso mira tur e kosnan akí, boso por ta sigur ku e Yu di hende ta serka, sí, djis tras di porta.34 Di bèrdat mi ta bisa boso ku e generashon akí lo no kaba na nada promé ku tur e kosnan akí tuma lugá.35 Shelu i tera lo kaba na nada, ma mi palabranan sigur lo no kaba na nada.36 Pa loke ta e dia i ora ei, ningun hende no sa, ni e angelnan di shelu ni e Yu, sino e Tata so.37 Pasobra meskos ku e dianan di Noe tabata, asina presensia di e Yu di hende lo ta.38 Pasobra meskos ku den e dianan ei promé ku e Diluvio, hende tabata kome i bebe, hòmber i muhé tabata kasa, te riba e dia ku Noe a drenta den arka,39 i nan no a hasi kaso te ora e Diluvio a bini i lastra nan tur bai kuné, asina presensia di e Yu di hende lo ta.40 Anto dos hòmber lo ta den kunuku: Lo bai ku ún i lo laga e otro atras;41 dos muhé lo ta mulando na e mulina di man: Lo bai ku ún i lo laga e otro atras.42 P’esei, keda vigilá, pasobra boso no sa ki dia boso Señor ta bini.43 Ma boso por ta sigur di esaki: Si e doño di kas sa ki ora di anochi un ladron ta bini, lo e keda lantá i lo no lag’é kibra drenta den su kas.44 P’esei, boso tambe wak pa boso ta prepará, pasobra e Yu di hende ta bini na un ora ku boso no ta pensa.45 Ken realmente ta e esklabo fiel i prudente ku su Doño a nombra riba su sirbidónan di kas pa duna nan nan kuminda na e debido tempu?46 Felis e esklabo ei ta si ora su Doño yega, e hañ’é ta hasi esei.47 Di bèrdat mi ta bisa boso: Lo e nombr’é riba tur su pertenensianan.48 Ma si un dia e esklabo ei kometé maldat i bisa den su kurason: ‘Mi Doño ta tarda,’49 i e kuminsá bati e otro esklabonan i kome i bebe ku buraché,50 e Doño di e esklabo ei lo bini riba un dia ku e no ta sper’é i na un ora ku e no sa,51 i lo e dun’é e kastigu di mas severo* i un lugá huntu ku e hipókritanan. Ei ta kaminda lo e yora i morde riba djente.


text:
HOOFDDORP – E concepto cu e team Hulandes no ta team Hulanda mas ta dificil pa accepta pa hopi den deporte Hulandes. Pero desde cu e yiu di Curacao Hensley Meulens a pidi pa cambia e nomber ariba e camiseta, tin un respet mas grandi pa partnernan mutuo den e deporte di baseball hulandes.
“The Kingdom of the Netherlands” ta un team cu enrealidad ta conta cu varios hungador clave di e islanan Caribense. Aruba y Curacao ta hunga un rol importante y mientras cu diadomingo nan a hunga contra di Spanja, Spanja tambe tawatin un total di 18 hungador cu ta considera nan mes Venezolano.
The Kingdom ta gana e ekipo di Spanja den e gran final Europeo cu score di 3-2 despues cu e wega a keda empata 2-2 te den di 9 inning, den di 10 inning a haci uso di e “tie-break rule” na unda a pone coredornan na segunda y primera y asina pa di 22 biaha y pa prome biaha cargando e nomber di “The Kingdom of the Netherlands” ta titula campeon Europeo y di manera invicto despues no a perde ningun wega durante e torneo.
Nos di Sports Zone Aruba ta felicita Randolph Oduber, Chadwick Tromp, Dwayne Kemp y Gianison Boekhoudt cu e titulo aki representando Aruba den e seleccion. Masha Pabien, top!


text:
Tanki Leendert: Algo pasa di 4’or y mey ta drenta un informe cu tin un persona gravemente herida, na prome instante lo a pensa cu un auto lo a alcansa un peaton, despues ta bin compronde cu ta un persona a wordo hinka y ta seriamente herida.
Cu hopi urgencia a manda polis y ambulance na e sitio. Na yegada enberdad nan a bin topa cu un cabayero, cu tabata tin varios hinka na su curpa y tabata den un situacion hopi critico.
Na e sitio, testigonan a conta cu nan a mira tres persona bringando cu e victima, nan a gritanan y ora nan kier a bira pa bin yuda e victima, nan a bin topa cu e victima bou sanger y gravemente herida. Tambe nan lo a mira un di e tresnan cu un cuchiu den su man.
Mesora personal di ambulance a cuminsa trata e victima, despues di basta rato reanimando e victima, e personal di ambulance mester a stop pa motibo cu e victima no tabata dunando señal di bida mas. Pa 6’or y 5 di mainta Dr. Texier a constata morto di e victima y fiscal Kardol a tuma e curpa den beslag.
Polis na e sitio a cera e caminda pa asina cuminsa cu e investigacionnan necesario. Poco poco famianan di e victima tabata yegando na e sitio, entrenan su kerida mama, kende a sak den otro y tabata yora inconsolabelmente, polis a pidi pa presencia di slachtofferhulp pa asisti e famia na e sitio.
Departamento technico di polis a presenta na e sitio y cuminsa cu e investigacionnan, e caminda ta cera pa mas investigacion.


text:
BONEIRU.
Awe algu despues di 11 am un konvoi ku ta wordu uza pa kore tour ku turista nan ku bishita Boneiru ku barku nan krusero a bai awa.
Algu a bai robes na momento ku e shofur tabata maniobra riba e pier di douane pa saka e konvoi anto esaki a bai laman.
E shofur ku e tour guide so tabata den e konvoi na momentu ku esaki a sosode.
Nan a wordu reskata sin problema.
Danki dios no tabata tin niun turista abordo.
Polis, kuerpo di bombero, douane y ambulance tabata tey mesora.
FUENTE: AIMED AYUBI.
NOTISIA KU BO POR KONFIA.


text:
Na Zeewijk, San Nicolas:
Cas a kima completo
Dialuna algo prome cu 11’or y mey di anochi, na Zeewijk, algun meter leu di e Kazerne di brandweer, un patruya di polis a topa cu un cas completamente na candela. Mesora a pidi Brandweer cu hopi urgencia, mirando cu e candela tabata menazando e casnan na banda caba.
Polis na e sitio a pidi brandweer cu urgencia y tambe a pidi pa mas patruya, pa asisti nan, mirando e grandura di e candela. E habitantenan di e cas na banda a cuminsa teme pa si e candela coy nan cas tambe.
Slachtofferhulp tambe a wordo pidi na e sitio, pa e habitante di e cas cu a perde tur su pertenencianan den e candela feroz aki. E cas na banda tambe a sufri basta daño di candela.
Polis tabata tin caminda cera y brandweer a combati e candela. Un candela feroz cu di for Savaneta caba por a mira e huma cu tabata bay halto.


text:
WILLEMSTAD - Ta un tradishon ku tur aña riba dia Rei nos ta duna honor na personanan ku a duna aporte eksepshonal na nos komunidat. Riba e dia aki algun di e nominádonan ta risibí un Kondekorashon Real serka Gobernador di Kòrsou.
E próksimo selebrashon di dia Real ta 27 di aprel 2019. E fecha aki ta mustra hopi leu. Mester tene kuenta ku e prosedura ta tuma tempu. P’esei Gobièrnu di Kòrsou ta hasi un apelashon na abo i henter pueblo di Kòrsou pa informá Komishon Kondekorashon Real ken lo por bini na remarke pa risibí un Kondekorashon Real otro aña. Abo konosé un persona ku por bini na remarke pa risibí un Kondekorashon Real? Dia 27 di sèptèmbèr 2018 próksimo ta e último dia ku bo por entregá un formulario ku informashon di bo nominado.
Ken ta bini na remarke pa keda Kondekorá?
Un persona ku ta bini na remarke pa risibí un Kondekorashon ta un persona ku a kontribuí di forma eksepshonal na nos komunidat. E kontribushon por ta sea pa medio di su aporte boluntario na bienestar di nos hóben-, adulto- òf nos grandinan. Tambe un persona ku a kontribuí òf destaká di forma eksepshonal na deporte, enseñansa òf siensia na Kòrsou por bini na remarke pa risibí un Kondekorashon.
Kon abo por nominá bo kandidato?
Ku bo esfuerso bo por kontribuí pa un persona por risibí rekonosementu na nivel Reino Hulandes. Pa nominá bo kandidato bo mester buska, yena i entregá un formulario pa hasi bo petishon. Huntu ku e formulario tambe bo mester entregá algun dokumento importante. Banda di informashon di kontakto di e nominado, e petishonario mester entregá informashon tokante trabou, aktividatnan sekundario i méritonan speshal pa kual e persona ta keda nominá. Ta di gran importansia pa dos òf mas persona sostené e petishon aki ku un karta di motivashon.
Por haña e formulario via www.gobiernu.cw. Despues ku yena e formulario, for di medio ougùstur, bo por deposité den un di e buzon na Lokèt di Pèrmit. Tambe ta posibel entregá bo formulario di forma digital via This email address is being protected from spambots. You need JavaScript enabled to view it.. No lubidá ku dia 27 di sèptèmber awor ta e último dia ku bo por entregá bo formulario ku informashon di bo nominado.
Kiko ta pasa despues?
Komishon di Kondekorashon ta evaluá i kontrolá tur informashon ku nan risibí. Despues di evaluá i kontrolá tur informashon e komishon ta entregá tur e dokumentunan konserní di nominadonan na Gobièrnu di Kòrsou pa trata esaki den Konseho di Minister. Seguidamente dokumentunan aki ta bai pa Gobernador, ku na su turno ta manda esakinan Hulanda pa evaluashon i aprobashon final. E trayekto aki ta tuma tempu, p’esei bo mester entregá informashon di bo nominado na tempu.
Bo tin pregunta òf ke mas informashon?
Si bo mester di yudansa pa yena e formulario òf si bo tin pregunta tokante Kondekorashon Real tuma kontakto ku sr. Sixto Walle, presidente di Komishon Kondekorashon Real na telefon 4654390.


text:
KRALENDIJK/WILLEMSTAD—E selekshon nashonal di futbòl, di e isla di Boneiru, ta kla pa nan segundo kompromiso bálido pa e kampionato di Nations League, organisá pa CONCACAF.
E wega aki, ta programá pa tuma lugá djadumingu benidero, dia 14 òktober 2018, pa 6’or di atardi, den Stadion Ergilio Hato na Kòrsou.
Miéntras tantu, despues di algun siman di preparashon, tékniko di e ekipo di Real Rincon, Robert ‘Oby’ Winklaar, kende ta enkabesá e kuerpo tékniko di e ekipo nashonal, a anunsiá su lista definitivo di 23 hungadó pa e partido aki.
Djaweps awó, dia 11 òktober 2018, pa kuartu pa 7 di anochi, tékniko ‘Oby’ Winklaar, huntu ku su staf tékniko, lo duna un konferensha di prensa na Klup Avanti (Antriol), pa dialogá tokante e último simannan ku nan a remplasá direktor tékniko Cristorri, kende ta den eksterior.
E delegashon di Boneiru lo biaha djabièrnè mainta trempan pa Kòrsou, pa sigui ku e preparashonnan aki i lo hospedá na Acoya Resort.
Tantu djabièrnè, komo djasabra, lo tin sekshonnan di práktika, den kuadro di e preparashonnan pa e wega kontra Jamaica.
E delegashon boneriano, ta konta ku Patrick Mariana, kende ta e ‘Teammanager’, miéntras ku DT ‘Oby’ Winklaar, ta konta ku Danielo Trenidad komo su asistente, unda tambe Alsy Anthony Sr. i Terrance Da Costa Gomez, tambe ta parti di e kuerpo tékniko.
Karchinan pa e partido aki lo ta optenibel, riba dia di wega, for di 3’or di atardi na e lokètnan di SDK. Preis ta fl.10,= pa adulto, miéntras mucha te ku 12 aña i 60+ ta paga fl.5,=.
E 23 hungadónan, repartí den 11 di Real Rincon, 3 di tantu Atlétiko Flamingo, Juventus, komo Estrellas, 2 di Vitesse i 1 di Vespo, kende nan ta forma parti di e selekshon, ta:
Kipernan:
Rishison Frans (Real Rincon)
Jurven Clara (Atlétiko Flamingo)
Raigel Molina (Estrellas)
Defensanan:
Igmard Gijsbertha (Real Rincon)
Robert Frans (Real Rincon)
Rilove Janga (Real Rincon)
Ilfred Piar (Real Rincon)
Keanu Hunt (Vitesse)
Leroy van Dongen (Real Rincon)
Jonathan Emerenciana (Juventus)
Terrence Trinidad (Vespo)
Mediokampistanan:
Lacey Pauletta (Real Rincon)
Edshel Martha (Atlétiko Flamingo)
Jerson Agostien (Estrellas)
Derrick Lugo (Estrellas)
Jermain Windster (Real Rincon)
Marnix Eustacia (Juventus)
Terrence Frans (Real Rincon)
Atakantenan:
Sergio Mercera (Atlétiko Flamingo)
Giovanny Janga (Vitesse)
Alsy Anthony Jr. (Juventus)
Yurick Seinpaal (Real Rincon)
Ayrton Cicilia (Real Rincon)


text:
Riba rednan social ta circula un informe cu algun dia pasa algun persona a capta un imagen stranjo riba grotnan di Guadiriki. Ora di amplia e imagen y aclarea e imagen, segun un persona riba red social, e tin un parecido na un persona cu a fayce den cercania algun anja pasa.
Algun observador a comenta cu e foto/imagen tin algun detaye similar cu un persona cu a fayece eybanda, esta un armband di oro y un tas colga na su nek. Esnan cu a nota esaki, sigur a haya susto di nan bida. Aki nos ta inclui e ilustracion cu a circula riba facebook.
Nos redaccion no por a verifica e autenticidad di e postnan ni di e foto encuestion.


text:
Konstitushon ta e prinsipal dokumento di estado di Hulanda. Konstitushon ta e lei supremo di Hulanda. Na 1814 a promulgá Konstitushon Hulandes. E aktual Konstitushon ta data di 1983. Konstitushon ta kontené tur regla tokante nos organisashon polítiko i nos derechonan fundamental.
Konstitushon ta kontené:
- derechonan fundamental, ku ta duna siudadanonan e libertat pa, sin intervenshon di outoridat públiko, biba i partisipá den sosiedat i polítika. Ehèmpel di derechonan fundamental ta:
-
- libertat di ekspreshon
- derecho riba privasidat
- derecho di voto
- derecho riba trato igual
- prinsipal reglanan di organisashon di estado hulandes ta stipulá, entre otro:
-
- e manera ku ta nombra o elegí entidatnan estatal (manera parlamento, gobièrnu i huesnan) i loke ta nan tarea- i kompetensianan;
- kon traha lei i kon kambia Konstitushon mes;
- gobernashon di provinsia i gemeente.


text:
KAPÍTULO 15
Mira e Bon Ku Tin den Tur Bo Trabou
“No tin nada mihó pa hende, ku . . . mira e bon ku tin den tur su trabou.”—EKLESIÁSTES 3:12, 13.
1-3. (a) Kiko hopi hende ta pensa di nan trabou? (b) Beibel ta animá nos pa nos tin ki punto di bista di trabou, i kua preguntanan nos lo analisá den e kapítulo akí?
PA HOPI hende awe, trabou ta un kastigu. Nan no tin niun tiki plaser den dje. Dia aden dia afó, nan tin ku traha oranan largu, hasiendo algu ku nan no ta ni gusta. Ku un aktitut asina, no ta fásil pa nan mustra interes den nan trabou, te pa nan haña satisfakshon den dje. Kiko por motivá hende asina pa kambia nan aktitut?
2 Beibel ta animá nos pa nos tin un punto di bista positivo di trabou duru. E ta bisa ku trabou i e fruta ku esei ta produsí ta un bendishon. Sálomon a skirbi: “No tin nada mihó pa hende, ku . . . kome i bebe i mira e bon ku tin den tur su trabou—esaki ta e regalo di Dios.” (Eklesiástes 3:12, 13) Yehova stima nos i semper ta deseá lo mihó pa nos. P’esei tambe e ke pa nos haña satisfakshon den nos trabou i disfrutá di e fruta di nos labor. Nos lo keda den su amor si nos siña mira trabou manera e ta mir’é i laga su prinsipionan guia nos.—Eklesiástes 2:24; 5:18.
3 Den e kapítulo akí nos lo analisá kuater pregunta: Kon nos por mira e benefisionan di nos trabou? Ki tipo di trabou no ta pa kristiannan berdadero? Kon nos por balansá nos trabou ku aktividatnan relashoná ku nos adorashon? I kua ta e trabou di mas importante ku nos mester hasi? Pero promé, laga nos konsiderá e ehèmpel di e dos mihó trahadornan den universo: Yehova Dios i Hesukristu.
E TRAHADOR SUPREMO I E TRAHADOR EKSPERTO
4, 5. Kon Beibel ta indiká ku Yehova ta un trahador masha diligente?
4 Yehova ta e Trahador Supremo. Génesis 1:1 ta bisa: “Na prinsipio Dios a krea e shelunan i tera.” Ora Dios a terminá su trabou di kreashon relashoná ku nos planeta Tera, el a deklará ku “tur kos tabata masha bon.” (Génesis 1:31) Ku otro palabra, e tabata plenamente satisfecho ku tur su trabou. No tin duda ku Yehova, “e Dios felis,” a sinti un gran goso di por ta un trahador asina produktivo.—1 Timoteo 1:11.
5 Yehova ta masha diligente i nunka e no a stòp di traha. Hopi tempu despues ku su trabou di kreashon relashoná ku nos tera a terminá, Hesus a bisa: “Mi Tata ta traha te ainda, i ami tambe ta sigui traha.” (Huan 5:17) Kiko e Tata tabata hasi? El a keda masha aktivo kuidando i guiando humanidat for di shelu. Tambe el a produsí “un kreashon nobo,” esta, kristiannan ungí pa spiritu santu, kendenan lo bai reina huntu ku Hesus den shelu. (2 Korintionan 5:17) Ademas, el a sigui traha pa kumpli ku su propósito pa humanidat, esta, pa esnan ku stim’é por haña bida eterno den un mundu nobo. (Romanonan 6:23) Yehova lo mester ta masha kontentu ku e resultado di su trabou: Miónes di hende a reakshoná na un manera positivo riba e mensahe di Reino, el a hala nan serka dje i nan a hasi kambio den nan bida pa keda den su amor.—Huan 6:44.
6, 7. Dikon nos por bisa ku Hesus tin hopi tempu ta traha diligentemente?
6 Hesus ta un trahador diligente pa hopi tempu kaba. Promé ku el a bini na tera komo hende, e tabata e “trahador eksperto” pa medio di ken Yehova a krea tur kos, “tantu den shelu komo riba tera.” (Proverbionan 8:22-31; Kolosensenan 1:15-17) I ora e tabata riba tera, el a sigui traha duru. For di mucha el a siña un fishi den ramo di konstrukshon i a bira konosí komo “e karpinté.” * (Marko 6:3) E fishi ei a enserá trabou pisá i a rekerí bon abilidat. Kòrda ku den e tempu ei no tabatin fábrika ni depósito di palu ni hèrmèntnan eléktriko. Bo por imaginá bo kon Hesus tabata sali bai buska palu? Kisas e mes mester a kap e palu promé i despues lastr’é hiba kaminda e tabata traha. Bo por mir’é ta traha un kas, ta prepará i pega e biganan di e dak, ta traha porta i asta algun muebel? Sin duda, Hesus tabata sa di eksperensia ki satisfakshon bo ta sinti ora bo traha duru i hasi un bon trabou.
7 Hesus tabata masha diligente tambe den su sirbishi. Durante tres aña i mei, el a okupá su mes intensamente ku e trabou masha importante akí. E kier a alkansá mas tantu hende posibel. Pues, el a probechá bon di su dianan: e tabata lanta mainta trempan i keda traha te anochi lat. (Lukas 21:37, 38; Huan 3:2) El a “biaha di stat pa stat i di pueblito pa pueblito, predikando i anunsiando e bon notisia di e Reino di Dios.” (Lukas 8:1) Hesus a kana literalmente sientos di kilometer den kaminda di tera pa hiba e mensahe di e bon notisia na e hendenan.
8, 9. Kon Hesus a mira e benefisionan di su trabou?
8 Hesus a mira e fruta di su trabou duru? Klaru ku sí! El a sembra asina tantu simia di e bèrdat di Reino ku el a bai laga kunukunan kla pa kosechá atras. E trabou di Dios a duna Hesus asina tantu forsa i energia ku e tabata dispuesto pa keda sin kome pa e por a kaba e trabou ei. (Huan 4:31-38) Ki un gran satisfakshon lo e mester a sinti ora ku na final di su sirbishi riba tera e por a bisa su Tata: “Mi a glorifiká bo riba tera i a kaba ku e trabou ku bo a duna mi pa hasi.”—Huan 17:4.
9 Un kos ta sigur, Yehova i Hesus ta e mihó ehèmpel di personanan ku a mira e benefisionan di nan trabou duru. Nos amor pa nan ta motivá nos pa “imitá Dios” i pa “sigui [Hesus] su pasonan fielmente.” (Efesionan 5:1; 1 Pedro 2:21) Pues, ban analisá kon nos por mira e benefisionan di nos trabou duru.
KON NOS POR MIRA E BENEFISIONAN DI NOS TRABOU?
10, 11. Kiko por yuda nos kultivá un aktitut positivo pa ku nos trabou?
10 Aktividatnan laboral tin nan debido lugá den bida di tur kristian berdadero. Nos ke sinti nos satisfecho i, te na sierto grado, kontentu ku nos trabou. Pero esaki por ta masha difísil si nos tin un trabou ku nos no ta gusta. Den un situashon asina, kon tòg nos por mira e benefisionan di nos trabou?
11 Kultivá un aktitut positivo. Kisas nos no por kambia nos sirkunstansianan, pero semper nos por kambia nos aktitut. Un kos ku por yuda nos kultivá un aktitut positivo ta di meditá riba e punto di bista di Dios. Por ehèmpel, si bo ta un kabes di kas, pensa riba esaki: Maske kon laf òf insignifikante bo trabou por parse, e ta permití bo kubri e nesesidatnan di bo famia, i esei no ta un ko’i kèns den bista di Dios. Su Palabra ta bisa ku esun ku no ta perkurá pa su famia “ta pió ku un persona sin fe.” (1 Timoteo 5:8) Pues, bo trabou ta un medio pa logra un meta, ya ku e ta permití bo kumpli ku un responsabilidat ku Dios a duna bo. Ora bo ta komprondé esei, bo por haña un grado di satisfakshon i motivashon ku kisas bo koleganan no tin.
12. Dikon ta bale la pena pa nos ta diligente i onesto na trabou?
12 Ser diligente i onesto. Nos por haña hopi benefisio si nos ta diligente i ta siña hasi nos trabou bon. Doñonan di trabou hopi biaha ta apresiá trahadó ku ta diligente i ábil. (Proverbionan 12:24; 22:29) Ademas, nos mester ta onesto na trabou, i esei ta enserá no hòrta plaka, material ni tempu di nos doño di trabou. (Efesionan 4:28) Manera nos a mira den e kapítulo anterior, ta bale la pena ora nos ta onrado. Nos por gana e konfiansa di nos hefenan. I asta si nan no ripará ku nos ta un bon trahadó, nos por tin e satisfakshon di “tin un konsenshi limpi” i di sa ku nos ta agradá nos Dios stimá.—Hebreonan 13:18; Kolosensenan 3:22-24.
13. Ki resultado nos bon ehèmpel na trabou por tin?
13 Rekonosé ku nos komportashon por duna gloria na Dios. Ora nos tin un komportashon ehemplar na trabou, un komportashon ku ta pega na e normanan kristian haltu, otro hende lo nota esaki sigur. Di e manera ei nos “por dòrna e siñansa di nos Salbador, Dios.” (Tito 2:9, 10) Pues, nos bon komportashon por duna realse na nos forma di adorashon i hasié mas atraktivo pa otro hende. Djis imaginá kon lo bo sinti bo si un kolega reakshoná na un manera positivo riba e bèrdat pa motibu di bo bon ehèmpel na trabou! I mas importante ainda: no tin nada mas dushi ku sa ku bo bon komportashon ta hasi Yehova su kurason kontentu i ta dun’é gloria.—Proverbionan 27:11; 1 Pedro 2:12.
USA NOS KAPASIDAT DI KOMPRONDÉ ORA DI SKOHE TRABOU
14-16. Kua ta e dos preguntanan klave ku nos tin ku hasi nos mes ora di tuma un desishon tokante trabou?
14 Beibel no ta duna instrukshon detayá pa loke ta trata kua trabou ta aseptabel òf kua nò. Pero esei no ke men ku nos por aseptá kualke trabou, sin importá kiko e ta. E Skritura por yuda nos skohe trabou onrado i produktivo ku ta agradá Dios i evitá trabou ku ta desagrad’é. (Proverbionan 2:6) Tin dos pregunta klave ku nos tin ku hasi nos mes ora di tuma un desishon tokante trabou.
15 E trabou akí ta konsistí di un aktividat ku Beibel ta kondená? E Palabra di Dios klaramente ta kondená hòrtamentu, gañamentu i trahamentu di imágen di dios falsu. (Éksodo 20:4; Echonan 15:29; Efesionan 4:28; Revelashon 21:8) Pues, nos lo rechasá kualke trabou ku ta pidi nos hasi e tipo di kosnan ei. Nos amor pa Yehova no ta permití nos aseptá un trabou ku ta pone nos bai kontra e mandamentunan di Dios.—1 Huan 5:3.
16 E trabou akí lo pone mi apoyá òf bira kómplise di un práktika ku ta malu? Laga nos wak un ehèmpel. E trabou di resepshonista, riba su mes, no tin nada malu kuné. Pero kiko si un kristian haña e oferta pa traha resepshonista na un banko di sanger? Ta bèrdat ku lo e no partisipá direktamente den saka sanger for di hende pa hasi transfushon. Ma e trabou ku e ta hasi tur dia einan ta kontribuí sí na e proseso di tuma i duna sanger pa transfushon, un práktika ku ta bai kontra e Palabra di Dios. (Echonan 15:29) Amor pa Yehova ta pone ku nos no ke tin nada di haber ku loke e Skritura ta kondená.
17. (a) Menshoná algun faktor ku ta bon pa nos evaluá relashoná ku trabou? (Wak e kuadro na página 177.) (b) Kon nos konsenshi por yuda nos tuma un desishon ku ta agradá Dios?
17 Nos lo por tuma bon desishon den asuntu di trabou si nos analisá kuidadosamente e kontesta riba e dos preguntanan klave di paragraf 15 i 16. Pero tin algun faktor mas ku ta bon pa nos evaluá relashoná ku trabou. * Nos no por ferwagt ku e esklabo fiel ta establesé regla pa delaster un situashon ku lo por surgi. Aki ta kaminda nos mes mester usa nos kapasidat di komprondé. Manera nos a siña den Kapítulo 2, nos mester eduká i entrená nos konsenshi. Nos ta hasi esei ora nos ta studia e Palabra di Dios i analisá kon pa aplik’é den nos bida diario. Asina nos ta entrená nos “kapasidat di komprondé,” i nos konsenshi lo por yuda nos tuma un desishon ku ta agradá Dios i ku ta laga nos keda den su amor.—Hebreonan 5:14.
MANTENÉ UN PUNTO DI BISTA BALANSÁ DI TRABOU
18. Dikon no ta fásil pa mantené nos balansa spiritual?
18 Nos ta bibando den e “último dianan” ku su “tempunan krítiko, difísil pa trata kuné.” No ta fásil pa nos mantené un balansa spiritual, esta, pa tuma desishonnan ku semper lo yuda nos keda ku e aprobashon di Yehova. (2 Timoteo 3:1) Ta un reto pa haña trabou i keda kuné. Komo kristian berdadero, nos sa e importansia di traha duru pa perkurá pa nos famia. Pero si nos no tene kuidou, nos por laga e preshon di trabou òf e manera di pensa materialista di mundu stroba nos aktividatnan spiritual. (1 Timoteo 6:9, 10) Laga nos wak kon nos por mantené nos balansa i “hasi sigur kiko ta e kosnan mas importante.”—Filipensenan 1:10.
19. Dikon Yehova meresé nos pleno konfiansa, i kiko e konfiansa ei ta yuda nos evitá?
19 Pone bo pleno konfiansa den Yehova. (Proverbionan 3:5, 6) E meresé tal konfiansa? Mas ku klaru, ya ku e ta interesá den nos. (1 Pedro 5:7) E konosé nos nesesidatnan mihó ku nos mes, i su man no ta muchu kòrtiku. (Salmo 37:25) P’esei ta bon pa nos hasi kaso di e rekordatorio akí ku su Palabra ta duna nos: “Laga boso manera di biba ta liber di amor pa plaka, i keda kontentu ku loke boso tin. Pasobra Dios a bisa: ‘Hamas lo mi bandoná bo, i hamas lo mi laga bo desampará.’” (Hebreonan 13:5) Hopi ruman ku ta den sirbishi di tempu kompleto por konfirmá ku Dios semper ta perkurá pa e nesesidatnan di bida. Si nos ta konfia plenamente den Yehova, nos lo no ta demasiado preokupá tokante kon pa perkurá pa nos famia. (Mateo 6:25-32) Nos lo no permití nos trabou pone nos neglishá e predikashon di e bon notisia, nos baimentu di reunion i otro aktividatnan spiritual.—Mateo 24:14; Hebreonan 10:24, 25.
20. Kiko ke men tene un wowo simpel, i kon nos por hasi esei?
20 Tene bo wowo simpel. (Mateo 6:22, 23) Un wowo simpel ta nifiká ku nos no ta hasi nos bida kompliká. E wowo simpel di un kristian ta enfoká riba un solo meta: hasi e boluntat di Dios. Si nos bista spiritual ta bon enfoká, nos lo no ta opseshoná pa haña un trabou ku ta paga hopi plaka òf pa haña un bida di luho. Tampoko nos lo ta koriendo tur ora bai tras di e último nobedatnan ku medionan di publisidat ke laga nos kere ta indispensabel pa nos ta felis. Kon bo por tene bo wowo simpel? No hinka bo kurpa den debe innesesario. No pròp bo bida ku yen di kos material ku ta eksigí demasiado tempu i atenshon. I manera Beibel ta bisa, keda kontentu ku ‘kuminda, paña i un dak riba bo kabes.’ (1 Timoteo 6:8) Pues, purba simplifiká bo bida mas tantu posibel.
21. Dikon nos mester fiha prioridat, i kiko mester ta na promé lugá den nos bida?
21 Pone kosnan spiritual semper na promé lugá. Komo ku nos tin un kantidat limitá di tempu pa dia, nos tin ku fiha prioridat. Si no, kosnan ménos importante lo kita tur nos tempu balioso i nos lo neglishá e kosnan mas importante. Kiko mester ta na promé lugá den nos bida? Hopi hende ta pone énfasis riba sigui un estudio avansá pa nan por traha un bon karera den e mundu akí. Ma Hesus a urgi su siguidónan pa “sigui buska . . . promé e Reino.” (Mateo 6:33) Pues, komo kristian berdadero, nos ta pone e Reino di Dios na promé lugá den nos bida. Nos manera di biba, esta, nos desishonnan, metanan i aktividatnan mester demostrá ku e Reino i e boluntat di Dios ta mas importante pa nos ku kos material i aktividatnan di mundu.
TRAHA DURU DEN SIRBISHI DI VÈLT
22, 23. (a) Kiko ta e trabou prinsipal di kristiannan berdadero, i kon nos por demostrá ku e ta importante pa nos? (Wak e kuadro na página 180.) (b) Kiko ta bo determinashon relashoná ku trabou?
22 Komo sirbidó di Dios, nos sa ku e fin ta hopi serka i p’esei nos ta sigui konsentrá riba e trabou prinsipal di kristiannan berdadero: e trabou di prediká i hasi disipel. (Mateo 24:14; 28:19, 20) Meskos ku nos Gran Ehèmpel, Hesus, nos ke ta intensamente okupá ku e trabou akí ku por salba bida. Kon nos por demostrá ku e trabou akí ta importante pa nos? Mayor parti di e pueblo di Dios ta partisipá di henter nan alma den e predikashon komo publikadó di kongregashon. Algun ruman a organisá nan bida di tal manera ku nan por sirbi komo pionero òf misionero. I hopi mayor ta animá nan yunan pa drenta den e sirbishi di tempu kompleto, ya ku nan ta mira e importansia di pone meta spiritual. E rumannan akí ku ta proklamá e Reino yen di entusiasmo ta mira e benefisionan di nan trabou duru den sirbishi? Klaru ku sí! Ora nos ta sirbi Yehova di henter nos alma, nos por ta sigur ku nos lo disfrutá di un bida yen di goso, satisfakshon i bendishon.—Proverbionan 10:22.
23 Hopi di nos ta pasa oranan largu na trabou pa nos por perkurá materialmente pa nos famia. Kòrda ku Yehova ke pa nos mira e benefisionan di nos trabou duru. Nos por haña satisfakshon den nos trabou si nos sòru pa nos aktitut i komportashon ta na armonia ku su punto di bista i prinsipionan. Pero sea determiná pa no laga e trabou pa gana nos pan di kada dia kita nos atenshon for di nos aktividat prinsipal: proklamashon di e bon notisia di e Reino di Dios. Di e manera ei nos ta duna prueba ku nos ta stima Yehova i nos lo keda den su amor.
^ par. 6 Ekspertonan ta bisa ku e palabra griego tradusí “karpinté” tabata “un ekspreshon general ku a referí na un hende ku tabata traha ku palu, sea ku el a traha kas, muebel òf kualke otro tipo di opheto.”
^ par. 17 Pa un análisis mas detayá di e faktornan ku nos mester tene kuenta kuné, wak E Toren di Vigilansia di 15 di aprel 1999, página 28-30, i La Atalaya di 15 di novèmber 1982, página 26.


text:
[wpfilebase tag=list id=1 tpl=’vigilante_2′ pagenav=1 /]Korant di awe
Featured video
Simposio Aritmétika i Matemátika
Otrobanda-- Fundashon Tur Ta Konta en kolaborashon ku Universidat di Kòrsou Dr. Moises Da Costa Gomez, ta organisá otro siman pa e di 3...
‘Kon fuerte OM lo ta den apelashon kaso Safiro?’
WILLEMSTAD,-- E kaso Safiro lo mester keda tratá 9 di novèmber próksimo den korte di apelashon, unda Ministerio Públiko mester deklará dikon a apelá...
Reorganisashon deskabeyá ta laga kluis profeshonal fo’i uzo
Garipitoweg-- Despues ku 10-10-10 a drenta na vigor, ekspertonan dòrná na streki sin konosementu a kousa hopi daño na Kuerpo di Polis. Unu di...
RST tambe enkargá ku robo di droga
Punda-- Gobièrnu di Kòrsou mediante minister di hustisia, tei laga un tim speshal di RST tambe investigá e robo di droga ku a tuma...
Rating di S&P ta afirmá solides di Aqualectra
Otrobanda-- E prestigioso kompania di balorashon finansiero ekonómiko Standard & Poor’s resientemente pa di dos biaha a duna Aqualectra baluashon positivo di A-E baluashon...
Frakshon di MAN ke klaridat i trankilidat rondó di HNO
Willemstad,-- Frakshon di MAN pa medio di parlamentario Elsa Rozendal a bisa ku nan a aserká presidente di Parlamento pa aserká Kontrolaria General ku...
Dos lote formal di droga a ser hòrtá for di warda di reshèrshi
Willemstad--- Ta trata di e dos lotenan di droga ku últimamente a ser konfiská pa warda kosta ta esnan ku ayera a ser hòrtá...
Debidamente tin refugiado polítiko na Kòrsou
Punda -- Segun e periodista di Zembla, Frank Glissenaar debidamente tin refugiado polítikona Kòrsou. E periodista ta referí na e venezolanonan ku ta drentando...
Notisia
FFK a yega na akuerdo pa 3 aña mas ku DT Remko
WILLEMSTAD---FFK a yega na un akuerdo pa un kontrato nobo di 3 aña, ku tékniko di nos selekshon nashonal Remko Bicentini. Esaki inisiando yanüari...
12 ekipo den kompetensianan di Concacaf na Kòrsou
WILLEMSTAD---Otro aña na luna di aprel, Kòrsou lo bai ta sede di e weganan di futbòl Concacaf. Esaki unda ku e ekipo trikolor di...
Selekshon di Reino a sali pa Colombia
WILLEMSTAD---Danki na coach Ben Thijssen i kolaborashon di ‘Curaçao Baseball Development Foundation’ (CBDF) i Koninklijke Nederlandse Baseball en Softball Bond (KNBSB), ku e selekshon...
Gino van Kessel i Jarchinio Antonia bèk riba tereno
WILLEMSTAD---E futbolistanan Gino van Kessel i tambe Jarchinio Antonia ta bèk riba tereno. Esaki unda ámbos ya a kuminsá praktiká ku nan respektivo ekiponan. Un...
Atvertensha


text:
Openbaar Ministerie-Curacao-Sint Maarten-BES Islands
BES
Krimindalidat di hòben tin atenshon konstante di Ministerio Públiko BES i ta pertenesé na e temanan di prioridat mas importante.
E énfasis ta riba prevení ku delinkuensianan ku ta kuminsa na yòn ta desemboká den un karera kriminal duradero.
Trata di hende hopi biaha ta un forma di sklabitut moderno. Pa e rason ei, na Ulanda a invertí hopi den pasado resiente pa ku e aserkamentu di e tipo di kriminalidat aki, ku a yuda logra desmantelá varios gèng. For di 10/10/10, trafikashon di hende a ser hasí kastigabel riba e islanan BES den e Kódigo Penal BES.
Atrakonan tin un impakto enorme riba víktimanan i nan ambiente i ta soru pa un sentimentu grave di insiguridat. Atrakadónan por lo tanto por konta riba kondenanan pisá. Ministerio Públiko, polis i negoshantenan ta traha den estrecho kolaborashon ku otro pa redusí e kantidat di atrakonan. Negoshantenan tin un papel importante den prevenshon di atrakonan (dor di pone vigilansia i/òf vigilansia ku kámera). Siudadanonan ta yuda den solushoná atrakonan.
Violensia relashonal ta violensia komete den relashonan amoroso i den seno famiar te den terser grado. E tema tin atenshon spesial di Ministerio publiko desde 2004. Na 2010 a adapta e instrukshon i na 2017 esaki a haña atenshon spesial komo un instrukshon pa BES, Sint Maarten i Korsou. Minsiterio Publiko ta persigui tur kaso di violensia relasonal
Riba e islanan BES gobiernu ta traha e reglanan di tráfiko (Entidat Públiko i/òf Atministrashon Públiko) i ta registrá den lèinan, ordenansanan i reglamentonan.
Algun di e lèinan i ordenansanan importante:
- Ordenansa di Tráfiko di Boneiru, Saba i Sint-Eustatius
- Ordenansa di Impuesto di vehíkulonan di Boneiru, Saba i Sint-Eustatius
- Lei di seguro di responsabilidat di vehíkulonan BES


text:
“Mi stimanan kuidou ku e diabelnan chiki ku ta yama nan mes apostel i pastor. Deskonfia Papi Esprit i Raimy Juliet. No kere tur hende ku pretende nan tin e spiritu di dios, sino mira si e spiritu ku nan tin ta pertenese na dios. Pasobra ta hopi profeta falsu a sali bai den mundu i niun di nan por drenta reino di shelu.”
Category: Feminismmo Krioyo Pretu
Diabelnan Bisti na Pastor den Purgatorio
Lo benta diabel, ku a gaña nan, den e lagun di kandela i suafel, kaminda e bestia i e profeta falsu tambe ta. Lo torturá nan di dia i anochi, te den tur eternidat. — Revelashon 20:10
Espasionan kaminda silensio ta reina por mustra komo luganan na unda tur kos ta den un sfera di trankilidat pero hopi biaha tambe e por representa un estado di rabia, un sintimentu di kulpabilidat. Aktitut di Ponsio Pilato ta prevalese, ekspreshonnan mane “Ami no, no t’ami,” ta sigui persisti pa fortifika e manipulashon di laba man for di un asuntu kaminda man, kurpa, mente kompletu tabata meti den bochorno grandi.
10 keho ofisialisa di abuzu seksual kontra un lider kristian di parti di miembronan viola di e iglesia ku e mes a lanta ta krea un ambiente silensosio pero e kedamentu ketu ta bira mas grandi ora e apostel en kuestion a haña tur libertat pa su violashon makabre kontra muchamuhenan menor di edat i damanan adulto sin intervenshon di pastornan manera Papi Esprit i Raimy Juliet. Serka iglesia New Song Orlando Balentina a risibi su guia religioso bou dje alanan di Papi Esprit. Segun inbestigashon hudisial den korte despues di 10 aña e pupilo di Esprit mester a bandona pa motibu di kehonan di miembronan feminino i ela bai di New Song pa House of Worship serka pastor Juliet. Aki e la keda un temporada kortiku pa despues konstrui su mes tempel religioso na Korsou i Ulanda yama Rains of Blessing kopiando e malchi di Esprit ku su iglesia New Song huntu ku programanan na radio pa kompleta e merkadeo perfekto di kaptura mente di hende pa metanan di malisia.
Pa prensa di sensashon e historia di horor seksual ta na prome luga. Eksplotashon di hende ta bende bon, sufrimentu ta sashia nan sed komersial pesei pa nan e ta bira kasi imposibel pa tene e dos pastornan responsabel pa e aktonan kruel ku apostel Balentina a komete 13 aña largu. Esprit i Juliet nunka a mira nada, nunka a tende nada straño tokante apostel Lando, tampoko a demostra di vigila i hasi chekeo rutinario pa saka afo si e ta mishi ku hende ainda, si ela disiplina su mes p’e no daña e imagen di iglesia kristian na Korsou i Ulanda. Nada di esei a sosode bou di warda di e dos pilarnan di komunidat kristian pentekostal. Tur ten na a bira nan kara i sigui modela komo e mesiasnan manda for di shelu lagando nan karne bai perdi, kaiendo den trampanan di teror krea pa nan disipulo perverso.
Ruman homber di un dje sobrebibiente baliente ku a hasi e prome denunsia a opserva korektamente ku e kontrol mental ta hopi hundu. No solamente e ta hinka e kongregashon di iglesia den su gara pero tambe pafo dje murayanan. Gremio katoliko, atventista, testigonan yehova, reforma, protestant, niun ta papia, niun ta sinti un gota di responsabilidat den nan vena pa lanta para i resisti kontra abuzo struktural pa medio di e evangelio. Aki e problema ta sinta, den iglesianan, e adorashon falsu forsa krea pa e lider di iglesia i sobra liderasgo. E deseo pa ta un kristu chiki ta grandi. Mayoria iglesia kristian ta hasi uzo di un forma o otro di kontrol di seleber di nan miembronan, un supervishon dje grupo pa indoktrina nan pa bati den nan kabes un manera di biba bida ku ta kai na benefisio finansiero, sosial, di e lider religioso. Un topiko ku niun hende ke toka pasobra iglesianan den un o otro sistema ta tene un komunidat den un hipnosis sosial kaminda e mayoria ta keda tene manzu, obedesidu na e strukturanan di poder ekonomiko, finansiero i politiko. Pasobra un masa di hende pretu ku mentenan libera lo laga henter nan dominio donder abou kai den otro.
Tur e drama diaboliko ta guia hende na e pregunta kardinal si hendehomber a kousa daño mayo na kredibilidat di religion kristian pakiko te ainda hendehomber ta para na kabes enbes si nan a proba di no por a kuida e ser feminino ku a karga e vra den kurason, karni i wesu tur e tempu ei? “Abatoir p’e antikristunan chiki” ta lokual e kerubinnan ta kanta leu aya pero bo tin ku buska e silensio selestial den bo mes pa por skuchele bon si.
[Ayera 17 di yuni 2017 na Hoyer den e programa Tribuna Popular e presentado Etienne Rosario a invita pastor Papi Esprit pa bin papia riba e topiko tata. Den pitu, e ultimo dies minuto Rosario a referi na Orlando Balentina sin hasi un pregunta direkto na Esprit, den un hansia ku un bos agita ela reakshona kortiku splikando kon e asuntu abominabel tabata sinta den otro entre Balentina i su persona. Lokual por saka afo di su deklarashon ta ku Papi Esprit a atmiti ku e ta e tata spiritual di Orlando pero ora e lanta su ‘yunan’ miho ku tur mihonan i bira grandi i bai para riba nan mes pia i komete un fayo, e fayo ei ta pa nan kuenta. Ku hopi enfasis ela bisa ku si su yunan faya esei no ta su falta. Tambe a bin dilanti ku e ta alega ku di su banda ta tin sosten pa e sobrebibientenan den e kaso i ku ela ninga di duna entrevista na prensa (pasobra a purba di tira kulpa riba dje) pasobra esei ta entre e ku su dios i niun hende mester sa.
Segun Esprit dios no a yame pa ta fiskal ni hues di Orlando. Nos no mester husga. Na final ela broma ku e tin iglesianan den kontinente afrikano i ku awe e ta riba ruta pa Ecuador kaminda tambe tin un iglesia New Song.]
Skapareina
Fuga huntu ku felisidat,
hui pa forsa un matris nobo, liber
den un plantashi putri.
Eskoltando e strea nort for di
inhustisia hubenil.
Krimen gubernamental organisa no por prospera.
Ta bosnan a frakasa
Ta bosnan a krea
skolnan pober i riku
barionan margina
laga nan kai den un trektu di tormentá
matansa sosial organisa pa plaka brutu
migrando pa un mundu mahestuoso
algu natural feu siglonan atras
sanger ta kuri, kurason ta galopando
na un universo liberá,
ta liber e ke ta
ta liber e ta
Niki pabo
Lo mi rebeldiá i triunfá
Niki pa boso tur
Triunfamentu tin
buta tur e sufrimentu
den su mundu di berde.
Happy Birthday Beatriki
Miritza Gerard, Prensa i Poder pa Laga Hendemuhe Konta Nan Historia
“Awel awe mi ta balora mi mes, mi no ta un kalke muhe. Mi merese muchu mas miho. Desde awe t’un otro bida, sera den kas i yora a pasa pa historia…” (c) Givienca “GiGi” Clotida & Dreams
Ku un durashon di dos dia prome ku outoridatnan i prensa konserni por a demonstra e abilidat di buska i publika un potret di e agresor letal ku a propina Miritza Gerard den e bario di Souax, Korsou a konfirma un bes di nobo ku su prioridatnan pa konserva, proteha i edifika bida di un hendemuhe no ta alinja ku e mundu sivilisa ku e ta pretende di ta un miembro prominente di dje.
Un homber a asesina su partner riba un djadumingu i niun pastor maskulino ni feminino no ta sali riba un style di ‘Breaking News’ notisia di ultimo ora religioso i purba di kalma i inspira e sosiedat ku un diskurso pa mantene fe, un orashon , un alabansa pa no laga e mente dekai. Informashon polisial ta keda pasa, par’i hende ta reakshona i bida ta sigi. Sigiente dia tin diskushonnan aki aya pero e rasonnan pakiko un hendehomber por yega na tal ekstremo di ehekuta su kasa no ta bira un dialogo entre e publiko i prensa.
Apenas 2 siman prome Alvine Hughs a keda detene pa motibu di a maltrata su kasa. Ne momentu ei segun Alianza i buro pa ayudo di viktima tin un instrukshon ku ta regula ku ministerio publiko mester buta e viktima na altura di e opshonnan hudisial i restorativo ku e por kana pa proteha su mes i prosesa e trouma. Segun Jeanne Henriquez pidimentu di un prohibishon pe agresor pa yega serka den bisindario dje viktima kaminda e ta biba/keda ta posibel. E proseso di kuida e viktima a faya “un bja mas” tabata palabranan ku Henriquez a dirihi na ministerio publiko.
Ministerio publiko den prome instansia pa medio di su bosero a purba di bula un pipa i tira falta riba e viktima pero despues di algun dia a bek i atmiti ku wes-fiskal sra. Dennaoui tambe ta humano i paso e suseso lamentabel a pasa den un wikent druk ku hopi aktividat penal ku a buta ku den bista di ministerio publiko evaluashon di un maltrato severo di un hendemuhe no ta merese di ekstende su detenshon ku mas dia den espera di tratamentu dje kaso. E filosofia dje kadena hudisial a redonda den un asesinato ku por a keda preveni si: 1. A informa e viktima den un forma konvensente di drenta den kontakto ku buro pa ayudo di viktima of 2. Ministerio publiko of polis a konekta ku buro di ayudo pa viktima.
Minister di hustisia Nelson Navarro tambe a mancha su integridat ora ela skonde tras e hecho ku su mes partido PAIS tin un lei di proposishon bou di guia di parlamentario Marelyn Moses ku tin ku ofrese e hendemuhe den situashonnan di violensia relashonal un haf di seguridat, un lei ku ta for di 2013 pega den e mashin gobernamental.
E sistema hudisial ta keda opera i domina ku mannan maskulino i pesei ta hopi duru pa trese kambio si bo no sa kiko ta nifika un viktima feminino den kasonan di abuzu relashonal bou di hendehomber. Mesun kos ta konta pa prensa ku ta normaliza e kaso, un asesinato di un chines-ydk ta frusta pueblo mas eksigiendo pena di morto kontrali na un kasa ku ta kita bida di su partner kaminda e gritunan di kastigu di morto no sa lanta ku mesun fervor. Parse un komersiante chines-ydk su bida ta bal mas ku un hendemuhe ydk.
Enbes di konsentra riba e kredo maskulino ku e hendemuhe ta su poseshon e topiko ta bira: – ken ta korta ken su orea, -ku tin ku wak e hende, no e muhe so. Yen skeinsmentu pa no papia riba e asuntu ku un muhe a keda mata, 13 for di 2001. Argumentunan ku tin un sistema matriakal, kiermen un lantamentu di un famia pa un muhe na kas. I pesei si sosiedat ta robes ta e muhe su falta. Rasonamentu falsu di hende ku a tende e gai kanta pero no sa na kwa kura. Persistentemente i sistematikamente opinado hendehomber den media ku programanan na radio i televishon, korant no ke papia kon fasil ta uza un logika galvanisa den pensamentunan maskulino di siglonan atras pa purba di hiba un defensa frakasa pa hombernan ku ta hasi nan mes kulpabel na asesinato feminino.
Hendehomber ta domina e kombersashon of pensamentunan krea of mira for di e hanchi di un hendehomber sali for di un boka di un hendemuhe ku no sa miho of ta skohe pa no sakudi e realidat falsu. Ekspertonan riba e tereno, aktivistanan, abogadonan ku eksperiensia di kasonan asina no ta keda invita, niun psikologo, terapista relashonal, eksperto, eks viktima, abuzado. Nada pero si ta sigi riba un patronchi pendeu papiando tras di un mikrofono mane un lora ku solamentu a tende hendehombernan grita nan punto di bista, dominando e klima di opinion keriendo nan sa kiko ta nifika di ta bibando den un kurpa di un sekso feminino. E medionan di komunikashon aki ta sembrando un violensia dobel, e prome biaha ora e akto fisiko ta sosede ta raporta, entrevista, produsi un periodismo defisiente i despues ora hende kuminsa borda riba e notisia bou di nivel ta viola dignidat di e hendemuhe pa motibu ku prensa ku konta su historia for di un lens maskulino, machismo di kouchi boulo. Pa hustisia prevelese e hendemuhe mester domina su historia, te so por konta lokual ela pasa den of mira otro a eksperiensia i e por transmiti e realidat ei ku finesa feminino dirigiendo e kurso dje kombersashon pa eleva e hendemuhe.
“Hendemuhe a bira muchu igual, nan a sali for di for di kushina, deskuida nan yunan i a bai studia risibi diploma bisti na karson i esei a trese un desaster pa Korsou, hendemuhe a diskubri emansipashon i hasta a tuma over liderasgo den sosiedat.”
Indiskutibel e filosofia di Loloi snek reinando den media no opone ku kritika feros ora Suzy Camelia-Romer, Maria Liberia Peters, Zus de lanooy, Emily de Jongh-Elhage, Gobernado Lucille George-Wout a lidera e pais aki pa basta dekada.
Menospresio pa bida di hendemuhe ta normalisa, pesei e falta di seriedat pa e kaso di Miritza no ta un prekupashon pa pueblo. Diskriminashon sistematiko ku a permiti tiki tiki pa devalua e ser feminino na kas, na iglesia, na trabou, na skol, den salud, den ekonomia, finansas ta e raisnan ku ta strangula eksistensia i femisidio of feminisidio ta ensera e sistema di konstantemente supla rosea den sosiedat ku ta soru pa mantene na bida e genesidio lihe o pokopoko di hendemuhe.


text:
KAPÍTULO SEIS
El A Deshogá Su Kurason Serka Dios
1, 2. (a) Dikon Ana no tabata kontentu ora ku e tabata prepará pa un biahe? (b) Kiko nos por siña for di e relato di Ana?
ANA a kuminsá ku e preparashonnan pa e biahe i a purba di no pensa riba su problemanan. Esaki lo mester tabata un okashon kontentu. Su kasá, Elkana, tabatin e kustumber di bai Silo tur aña ku henter e famia pa rindi adorashon einan na e tabernakel. I Yehova tabata ke pa e biahenan ei ta okashonnan gososo. (Lesa Deuteronomio 16:15.) Sin duda, Ana a disfrutá di e fiestanan for di mucha. Pero último añanan, kos a kambia.
2 Sí, ta bèrdat ku su kasá tabata stim’é, i esei tabata un bendishon. Pero Elkana tabatin un esposa mas, Penina. Parse ku Penina su meta tabata di amargá Ana su bida. El a haña un manera pa hasi asta e biahenan anual akí un tortura pa Ana. Kon? Pero mas importante ainda, kon Ana su fe den Yehova a yud’é enfrentá e situashon ei ku a parse hopi biaha insoportabel? Si abo tambe ta enfrentando problemanan ku ta kita tur bo goso den bida, e relato di Ana lo por animá bo.
“Pakiko Bo Kurason Ta Tristu Asina?”
3, 4 (a) Kua ta e dos problemanan grandi ku Ana tabata konfrontá den su bida, i kiko a hasi kada un asina difísil? (b) E echo ku Ana no por a haña yu a nifiká ku Yehova tabata malkontentu kuné? Splika esei. (Wak e nota.)
3 Beibel ta revelá ku Ana tabata konfrontá dos problema grandi den su bida. E tabatin masha tiki kontrol riba e promé problema, i riba e di dos e no tabatin ningun kontrol mes. Di promé, e tabata den un matrimonio polígamo i mester a soportá e odio di e esposa rival. Di dos, e no por a haña yu. * Esei ta un problema pa kualke hende muhé ku ta anhelá di haña yu. Pero den Ana su tempu i kultura, infertilidat a kousa un tristesa intenso, pasobra tur famia tabata stèns riba yu pa sigui karga e nòmber di e famia. Tabata un bèrgwensa i desonor si un muhé no por a haña yu.
4 Ana lo por a karga su doló bon si no tabata pa Penina. Poligamia no tabata nunka un situashon ideal. Rivalidat, pleitu i doló di kurason tabata kos di tur dia. I e práktika di tin mas ku ún kasá tabata kompletamente kontrali na e norma ku Dios a establesé den Hòfi di Edén: monogamia, un kasá so. (Gén. 2:24) Beibel ta pinta un kuadro tristu di poligamia, i e historia amargo di e bida di famia di Elkana tabata un ehèmpel di esaki.
5. Dikon Penina kier a pone Ana sufri, i kon el a hasi esei?
5 Ana tabata e kasá ku Elkana a stima mas. Segun tradishon hudiu, el a kasa ku Ana promé i algun aña despues ku Penina. Sea ku ta asina òf nò, un kos ta sigur: Penina tabata rékete yalurs riba Ana, i el a haña mil i un manera pa pone su rival sufri. E gran bentaha ku Penina tabatin ta su yunan. El a haña un yu tras di otro i, ku kada yu, su arogansia a bira mas grandi. En bes di sinti duele di Ana i konsol’é, Penina a koba den su herida. Beibel ta bisa ku Penina “tabata provok’é sin miserikòrdia pa hasié sinti su mes fastioso.” (1 Sam. 1:6) Penina tabata hasi kos pa malu. E kier a hùrt Ana, i el a logra esei bon.
6, 7. Apesar ku Elkana a purba di konsolá Ana, dikon Ana kisas no a kont’é kiko tabata pasando?
6 Parse ku Penina su momento preferí pa hasi esaki tabata e biahe anual pa e tabernakel na Silo, i e aña akí tabata meskos. Elkana tabata duna un porshon di e sakrifisio ku el a ofresé na Yehova na kada un di e hopi yunan ku Penina tabatin, sí na “tur su yu hòmbernan i su yu muhénan.” Pero Ana tabata haña su porshon so. Penina tabata komport’é asina arogante i kruel ku Ana i keda rekord’é ku e no por a haña yu, ku e pober muhé tabata basha na yoramentu i asta pèrdè su apetit. Naturalmente Elkana a ripará ku su Ana stimá tabata hopi tristu i no tabata kome, pues el a purba di konsol’é. El a puntr’é: “Ana, pakiko bo ta yora i pakiko bo no ta kome i pakiko bo kurason ta tristu asina? Mi no ta nifiká mas pa bo ku dies yu hòmber?”—1 Sam. 1:4-8.
7 E bon di Elkana tabata ku el a ripará ku Ana su tristesa tabatin di haber ku e echo ku e no por a haña yu. I Ana lo mester a apresiá e manera ku Elkana a sigur’é ku e tabata stim’é. Pero Elkana no a bisa nada di e malisia di Penina; ni Beibel no ta indiká ku Ana a kont’é. Podisé Ana a pensa ku si e kont’é mes, ta pió so su situashon lo a bira. Elkana lo por a hasi algu pa drecha e situashon? Esei lo no a pone Penina haña mas rabia riba dje? I su kriá- i yunan lo no a bai imitá su ehèmpel? Tur esei sin duda lo a laga Ana sinti mas i mas manera un hende straño den su mes kas.
Ora nan a trata Ana malu na kas, el a buska konsuelo serka Yehova
8. Ora nos ta konfrontá malisia òf inhustisia, dikon ta un konsuelo pa kòrda ku Yehova ta e Dios di hustisia?
8 Sea ku Elkana tabata sa òf nò kon malisioso Penina tabata, Yehova Dios sí a mira tur kos. Su Palabra ta duna nos e kuadro kompleto, i asina e ta duna un atvertensia serio na tur hende ku pa motibu di yalusí i odio ta gusta hasi kos malisioso ku ta parse inofensivo. Di otro banda, hende inosente ku stima pas, manera Ana, por haña un konsuelo den e echo ku e Dios di hustisia ta rektifiká tur kos na Su debido tempu i na Su manera. (Lesa Deuteronomio 32:4.) Podisé Ana tabata sa esaki, pasobra ta serka Yehova el a akudí pa yudansa.
“Su Kara No Tabata Tristu Mas”
9. Ki lès nos por siña for di e echo ku Ana tabata dispuesto pa hasi e biahe pa Silo apesar ku e tabata sa kiko su rival lo hasi?
9 Mainta trempan kas tabata yen di aktividat. Tur hende tabata preparando, asta e muchanan. Pa e famia grandi akí bai Silo, nan lo mester a subi i baha e serunan di Efraim, un distansia di mas ku 30 kilometer. * Na pia, nan lo a tuma dos dia. Ana tabata sa kiko su rival lo hasi, pero tòg e no a keda kas. Den esei tambe e ta un bon ehèmpel pa sirbidónan di Dios djawe: No laga e mal komportashon di otro hende stroba nos di rindi adorashon na Dios. Si nos permití esaki, ta nèt e ora ei nos lo pèrdè e bendishonnan ku ta duna nos e forsa pa perseverá.
10, 11. (a) Dikon Ana a bai e tabernakel asina ku el a haña un chèns? (b) Kon Ana a deshogá su kurason serka su Tata selestial?
10 Despues di a kana henter un dia riba e kamindanan den seru, ku tabata yen di bògt, e famia grandi por fin a yega den bisindario di Silo. Nan por a mira e stat riba un seru, rondoná pa serunan mas haltu ainda. Na kaminda, Ana probablemente a pensa foral riba loke e ke bisa Yehova den orashon. Unabes nan a yega, e famia a sinta kome huntu. Asina ku Ana a haña un chèns, el a kita for di nan i a bai na e tabernakel di Yehova. Sumo Saserdote Elí tabata sintá einan banda di e porta, ma Ana no a ripar’é mes, pasobra su atenshon tabata riba su orashon na Dios. Aki na e tabernakel, e tabatin e pleno konfiansa ku su orashon lo ser skuchá. Kisas ningun hende no por a komprondé su doló, ma su Tata den shelu sí tabata por. Ana su kurason no por a wanta mas, i el a basha na yoramentu.
11 Ana a yora te snek i henter su kurpa tabata sagudí segun ku e tabata papia ku Yehova den su mes. Su lepnan tabata move miéntras ku den su mente e tabata ekspresá su doló. El a tuma su tempu pa hasi orashon i a deshogá su kurason serka su Tata. Pero el a hasi mas ku djis pidi Dios kumpli ku su deseo di haña un yu. Ana tabata interesá no solamente den risibí bendishon serka Dios, sino tambe den duna Dios tur loke e tabata por. P’esei el a hasi un promesa solèm i a bisa ku si e haña un yu hòmber, lo e duna e mucha na Yehova pa e sirbié pa restu di su bida.—1 Sam. 1:9-11.
12. Manera e ehèmpel di Ana a mustra, kiko nos mester kòrda relashoná ku orashon?
12 Pues, Ana a duna tur sirbidó di Dios un bon ehèmpel den loke ta hasimentu di orashon. Yehova ta invitá su pueblo pa papia kuné ku frankesa, sin vasilá, i pa deshogá nan preokupashonnan serka dje meskos ku un mucha lo hasi serka un mayor kariñoso. (Lesa Salmo 62:8; 1 Tesalonisensenan 5:17.) Bou di inspirashon, apòstel Pedro a skirbi e palabranan di konsuelo akí relashoná ku orashon: “Tira tur boso inkietut riba [Dios], pasobra e ta interesá den boso.”—1 Ped. 5:7.
13, 14. (a) Ki konklushon robes Elí a bula saka tokante Ana, i dikon? (b) Kon e manera ku Ana a reakshoná ta un ehèmpel sobresaliente di fe?
13 Lamentablemente, hende no ta mustra tantu komprenshon i kompashon manera Yehova. Segun ku Ana tabata yora i hasi orashon, un stèm a spant’é. Tabata Elí, e sumo saserdote, ku a para opserv’é. Elí di kuné: “Kuantu tempu mas lo bo sigui bebe burachi? Stòp di bebe biña.” Elí a bis’é esei pasobra el a mira Ana su komportashon emoshonal, su lepnan ku tabata tembla i su yoramentu. Pero en bes di puntra Ana kiko a pas’é, el a bula saka su mes konklushon: e muhé tabata burachi.—1 Sam. 1:12-14.
14 Na e momento di angustia ei, lo tabata hopi doloroso pa Ana para skucha e akusashon sin base ei, i pió ainda, for di un hòmber ku tabatin un posishon asina respetá! En todo kaso, Ana a bolbe pone un ekselente ehèmpel di fe. E no a laga e imperfekshonnan di un hende strob’é den su adorashon na Yehova. El a kontestá Elí ku rèspèt i a splik’é su situashon. Anto Elí, kisas ku un tiki bèrgwensa i ku un tono mas suave, a kontest’é: “Bai na pas; i ku e Dios di Israel duna bo bo petishon ku bo a hasi na dje.”—1 Sam. 1:15-17.
15, 16. (a) Ki benefisio Ana a risibí ora el a deshogá su kurason serka Yehova i rindi adorashon na dje na e tabernakel? (b) Kon nos por imitá Ana su ehèmpel ora nos ta lucha ku sintimentu negativo?
15 Pues, Ana a deshogá su kurason serka Yehova i a rindi adorashon na dje na e tabernakel. Ki efekto esei tabatin riba dje? E relato ta bisa: “E muhé a kohe su kaminda bai i a kome, i su kara no tabata tristu mas.” (1 Sam. 1:18) Ana a sintié aliviá. Den un sentido, el a pone tur e peso di su karga emoshonal riba un lomba infinitamente mas hanchu i fuerte ku di dje: esun di su Tata selestial. (Lesa Salmo 55:22.) Akaso tin problema ku ta muchu pisá pa Yehova? Hamas! Ni e tempu ei, ni awor, ni nunka!
16 Ora nos ta sinti nos desanimá, demasiado kargá òf ferdrit, lo ta bon pa nos sigui e ehèmpel di Ana i papia ku frankesa ku Esun ku “ta skucha orashon.” (Sal. 65:2) Si nos hasi esei ku fe, nos tambe lo ripará ku “e pas di Dios ku ta surpasá tur komprondementu” lo remplasá nos tristesa.—Flp. 4:6, 7.
“No Tin Ningun Baranka Manera Nos Dios”
17, 18. (a) Kon Elkana a apoyá Ana su promesa? (b) Penina a pèrdè ki gara riba Ana?
17 Su manisé, Ana a bolbe bishitá e tabernakel huntu ku Elkana. Probablemente Ana a kont’é di su petishon i su promesa, ya ku e Lei di Moises a bisa ku un esposo tabatin derecho di anulá un promesa ku su esposa hasi sin su konsentimentu. (Num. 30:10-15) Pero e hòmber fiel ei no a anulá Ana su promesa. Mas bien, el a rindi adorashon na Yehova na e tabernakel huntu ku Ana promé ku nan a bai kas bèk.
18 Ki ora Penina a realisá ku e no tabatin gara mas riba Ana? Beibel no ta bisa esei, pero e ekspreshon “no tabata tristu mas” ta indiká ku dje dia ei padilanti Ana su ánimo a drecha. En todo kaso, Penina a ripará ku su krueldat no tabatin ningun efekto mas riba Ana. I Beibel no ta menshoná su nòmber mas.
19. Ki bendishon Ana a risibí, i kon el a demostrá ku el a komprondé for di unda e bendishon ei a bini?
19 Segun ku lunanan a pasa, Ana su pas mental a bira un felisidat inmenso. E tabata na estado! Pero den su alegria, e no a lubidá for di unda e bendishon akí a bini. Ora su yu a nase, el a yam’é Samuel, ku a nifiká “Nòmber di Dios.” Esei evidentemente a referí na invoká òf yama riba e nòmber di Dios, manera Ana a hasi. Ana no a bai Silo e aña ei huntu ku Elkana i e famia. El a keda kas tres aña ku su yu, te ora ku e yu a kita for di pechu. Mientrastantu, el a prepará su mes mentalmente pa e dia ku lo e mester a despedí di su yu stimá.
20. Kon Ana ku Elkana a kumpli ku e promesa ku nan a hasi Yehova?
20 E momento pa nan separá a yega, i no tabata niun tiki fásil pa Ana bai laga su yu. Klaru ku Ana tabata sa ku Samuel lo ta den bon man na Silo. Probablemente algun di e hende muhénan ku tabata sirbi na e tabernakel lo a kuid’é. Pero Samuel tabata hopi chikitu ainda, i kualke mama lo tabatin difikultat pa bai laga su yu. Apesar di esei, Ana ku Elkana a trese e mucha, no di mala gana, sino yen di gratitut. Despues ku nan a ofresé sakrifisio na e kas di Dios, nan a hiba Samuel serka Elí i a kont’é tokante e promesa ku Ana a hasi algun aña promé.
21. Kon Ana su orashon a reflehá kon sólido su fe tabata? (Wak tambe e kuadro “ Dos Orashon Notabel.”)
21 Anto Ana a hasi un orashon ku Dios a konsiderá digno di ser inkluí den su Palabra inspirá. Ora bo lesa su palabranan ku ta pará skirbí na 1 Samuel 2:1-10, lo bo ripará kon kada frase a reflehá su fe profundo. El a alabá Yehova pa e manera maravioso ku el a usa su poder: su kapasidat sin igual pa humiá hende arogante, pa bendishoná esnan oprimí, pa pone fin na un bida òf asta pa salba un hende for di morto. El a alabá su Tata pa su santidat úniko, su hustisia i su fieldat. Ku rason Ana por a bisa: “No tin ningun baranka manera nos Dios.” Yehova no a kambia. E ta 100% konfiabel, un refugio pa tur hende oprimí i maltratá ku ta akudí na dje pa yudansa.
22, 23. (a) Dikon nos por tin sigur ku Samuel a krese sabiendo ku su mayornan tabata stim’é? (b) Ki bendishon mas Ana a haña serka Yehova?
22 Un kos ta sigur: Samuel tabata privilegiá di tin un mama ku asina hopi fe den Yehova. Aunke sin duda Samuel a sinti su falta sinfin ora e tabata krese, nunka el a sintié bandoná. Tur aña Ana tabata bishitá Silo i trese un mantel sin manga p’e usa den su sirbishi na e tabernakel. Kada un stek di e paña tabata prueba di e amor i interes ku Ana tabatin pa su yu. (Lesa 1 Samuel 2:19.) Nos por imaginá kon e tabata bisti su yu e mantel nobo, drecha e paña na su kurpa i mir’é ku amor segun ku kariñosamente e tabata papia palabranan di animashon kuné. Ki un bendishon pa Samuel ku e tabatin un mama asina! I ora el a krese, é a bira un bendishon pa su mayornan i pa henter Israel.
23 Pero Yehova no a lubidá riba Ana. El a bendishon’é ku sinku yu mas. (1 Sam. 2:21) Pero podisé e bendishon di mas grandi pa Ana tabata su relashon ku su Tata, Yehova; un amistat ku segun añanan tabata pasa a bira mas fuerte. Nos ta spera ku, segun ku bo ta imitá e fe di Ana, esei lo ta e kaso ku bo tambe.
^ par. 3 Aunke Beibel ta bisa ku ta Yehova ‘a sera Ana su matris,’ no tin prueba ku Dios tabata malkontentu ku e muhé fiel i humilde akí. (1 Sam. 1:5) Tin biaha Beibel ta bisa ku Dios a hasi sierto kos, djis pasobra el a permití nan tuma lugá pa un tempu.
^ par. 9 E distansia ta basá riba e echo ku probablemente Rama, e pueblo natal di Elkana, tabata e mesun lugá ku den tempu di Hesus tabata konosí komo Arimatea.


text:
KFC, Pizza Hut i Subway ta klousurá kampaña ‘Eat & Win a KIA Rio’ entregando e di 5 outo
Willemstad- Yanüari -2014; Tabata djabièrnè último ku na Pizza Hut Saliña, Nadilusca Sambo a risibí su outo nobis nobis for di gerensia di HUCOR Holding i mènèdjer di Pizza Hut. Durante 5 luna largu, HUCOR Holding a tene su klientenan den suspenso, ofresiendo nan e oportunidat di gana un outo tur luna. Djabièrnè último a hasi entrega di e último outo di e kampaña, ‘Eat & Win a KIA Rio’ ku a resultá masha eksitoso. “Nos ta satisfecho ku e reakshon di nos klientenan; e kampaña a surpasá nos espektativa, ta un satisfakshon di mira nos klientenan kontentu. Ta invitá tur kliente pa keda pendiente pa mas kampaña atraktivo den e próksimo temporada”, esaki di akuerdo ku Sr. Randy Maurera, di HUCOR Holding.
Nadilusca Sambo a kumpra dia 1 di Yanüari 2014, na Pizza Hut Brievengat i djabièrnè e por a bai kas ku su outo nobo! Tabata un momentu di alegria total ora representantenan di HUCOR Holding den presensia di Notario i TeleCuraçao a sorpres’é ku un yamada pa inform’é ku e’la bira ganador di e kampaña ‘Eat & Win a KIA Rio’. Miéntras ku e kampaña di HUCOR Holding mes a tèrminá, ta rekordá tur kliente di sea KFC, Pizza Hut i Subway ku tin posibilidat di partisipá den e programa ‘Bai’é na TeleCuraçao na unda ku einan sí por keda partisipá pa gana un outo nobo! Pues pidi pa bo resibu di kompra, yena bo datonan personal i deposit’é den e tómbola.
Riba fotonan athuntu por haña un impreshon di e momentu ku gerensia di HUCOR Holding i mènedjer di Pizza Hut Saliña a hasi entrega di e outo nobo na Nadilusca Sambo. Masha Pabien!


text:
E shelfnan di e supermarketnan na Aruba, Bonaire y Corsou ta birando bashi. Desde cu e presidente Venezolano, Nicolas Maduro a cera e fronteranan cu Caribe Hulandes pa 72 hora, stock di productonan fresco ta birando bashi. Di baina ta haya fruta y berdura.
Militarnan Hulandes ariba e islanan ta riba un alerta. “E desaroyonan ta wordo sigui hopi di cerca”, segun un vocero di e ministerio di Defensa a bisa. “Si tin cualkier indicio di algo, e ora Warda Costa lo patruya mas”. Riba e islanan tin mas o menos 500 militar Hulandes stationa. No tin extra personal na caminda, segun ministerio di defensa.
Un biaha mas tin tension entre Venezuela y Hulanda. Na 2014 e pais Suramericano a manda barconan di guerra pa Aruba, despues cu un Venezolano di rango halto a wordo aresta. Prome Minister Rutte a logra preveni un conflicto militar. Incluso awo, funcionarionan di di Ministerio di Relacion Exterior na Den Haag ta den un estado supremo di preparacion.
“Mi mester defende e interesnan di Venezuela”, segun Maduro a declara diasabra ora cu el a cera e fronteranan aereo y maritimo. Su pais ta pasando den un crisis economico profundo. Segun e president producto y cuminda ta wordo saca di contrabanda pa e islanan, pa cual ta keda masha poco pa e Venezolanonan.
Maduro y su predecesor Chavez a hinca Venezuela den un miseria economico. Awo president Maduro ta purba di desvia atencion door di culpa e islanan Hulandes. Pero e idea cu e islanan chikito aki lo por tin asina un impacto economico grandi, no tin sentido.
Toch Maduro a cera e area maritimo y aereo pa 72 hora. Maduro ta manera un pushi den perta. Pa decadanan caba Venezuela ta reclama derecho ariba e islanan ABC. Maduro y su conseheronan, lo tuma un decision racional, cual ta di mantene paz. Hopi biaha Venezuela a bisa cu e islanan no ta di Hulanda, pero tur hende sa cu e habitantenan di e islanan aki ta prefera di keda bou di Hulanda, y no bou Venezuela.
Hulanda ta prefera di soluciona e problema aki cu diplomacia. E Ministerio di Relacionnan Exterior a pidi Venezuela pa un ‘splicacion’ pa de decision di cera e fronteranan.
Secretario di Estado Raymond Knops (CDA) di Asuntonan di Reino na e momentonan aki lo ta sinta ariba un webo. E siman aki, pa casualidad, e ta riba un bishita di trabao na e islanan ABC. E no kier bay ariba e preguntanan tocante e situacion di Venezuela. Ta na beneficio di Hulanda pa yega na un areglo diplomatico cu Venezuela.
Hulanda ta sigui e desaroyonan na Venezuela hopi di cerca
E shelfnan di e supermarketnan na Aruba, Bonaire y Corsou ta birando bashi. Desde cu e presidente Venezolano, Nicolas Maduro a cera e fronteranan cu Caribe Hulandes pa 72 hora, stock di productonan fresco ta birando bashi. Di baina ta haya fruta y berdura.


text:
Prensa internashonal a kuminsá yega pa e di 7 edishon di Curaçao North Sea Jazz Festival
WILLEMSTAD- 1 di sèptèmber 2016 – Curaçao North Sea Jazz Festival (CNSJF) a posishoná su mes un biaha mas komo e evento musikal di mas grandi den region di Karibe. Manera añanan anterior Ofisina di Turismo di Kòrsou (CTB) a yuda promové e festival den su merkadonan prinsipal. CTB den estrecho kolaborashon ku Fundashon Bon Intenshon ta trahando huntu na e promoshon promé, durante i despues di e evento.
E aña aki CTB a invitá un total di 17 periodista ku a bin di; Brasil, Sürnam, Aruba, Colombia, Estádos Unídos, Venezuela i St. Maarten pa kubri CNSJF 2016. Representantenan di e siguiente medionan di komunikashon lo tei presente e aña aki: Televen, Noticias24, Los Originales – La FM de RCN, Salsa con Estilo – W Radio Colombia, Panrotas, Veja Magazine, Rolling Stone Magazine, Power Fm Radio, Noticia Cla, ATV Suriname Television, Radio 10, Surinaamse Televisie Stichting (STVS), Victuals, Philipsburg Broadcasting Corp, Radio Oasis 96.3 FM i WEAA FM 88.9FM - Baltimore.
Ademas di kubri e festival, e prensa invitá ta haña oportunidat di konosé algun di e atrakshonnan ku nos isla tin di ofresé. Un danki ta bai na tur partner den sektor di turismo pa nan kolaborashon. Pabien na Fundashon Bon Intenshon ku un otro edishon di CNSJF.